title: Yhdystie 8460

text: Alun perin tien osuus seututieltä 847 Jokikylän Varjolaan oli osa seututietä 848. Tuolloin seututie 847 oli numeroitu valtatieksi 4. Kun valtatien 4 uusi moottoriliikennetieosuus Haukiputaan ohitse valmistui, rakennettiin uusi tieyhteys Jokikylästä Annalankankaalle, joka numeroitiin seututieksi 848, ja nykyinen Jokikylä–Martinniemi-osuus numeroitiin maantieksi 846. 1990-luvun puolivälissä tie numeroitiin nykyiseksi yhdystieksi 8460.


title: Hannu Lauri

text: Hannu Juhani Lauri (s. 9. maaliskuuta 1945) on suomalainen näyttelijä.


title: Hannu Lauri

text: Lauri on ollut kiinnitettynä Suomen Kansallisteatteriin sekä Jyväskylän, Turun ja Helsingin kaupunginteattereihin. Lauri toimi näyttelijäntyön professorina ja Tampereen yliopiston humanistisen tiedekunnan näyttelijäntyön laitoksen johtajana vuosina 1989–1993. Lukuisien merkittävien teatteriroolien, kuten Albert Camus’n ”Caligula” vuonna 1980 ja Juha Vakkurin ”Hertta ja Olavi” vuonna 2003, lisäksi hän on esiintynyt muun muassa elokuvissa "Jussi Pussi" (1970), "Meiltähän tämä käy" (1973), "Jäniksen vuosi" (1977), "Hei kliffaa hei" (1985) "Pedon merkki" (1982), "Jäähyväiset presidentille" (1987) ja "Isältä pojalle" (1996). Lauri on voittanut elokuvasuorituksistaan Jussi-palkinnon kahdesti: elokuvasta "Pedon merkki" vuonna 1982 ja "Jäähyväiset presidentille" vuonna 1988.


title: Hannu Lauri

text: Hannu Lauri oli naimisissa näyttelijä Hannele Laurin kanssa vuosina 1976–1994. Avioliitosta on kaksi poikaa, Sami ja Tomi.


title: John Moffitt

text: John Moffitt (s. 12. joulukuuta 1980 Winnsboro, Louisiana) on yhdysvaltalainen yleisurheilija, jonka päälaji on pituushyppy.


title: John Moffitt

text: Moffitt voitti 2004 pituushypyssä sekä sisä- että ulkoratojen NCAA-mestaruudet. Hän sijoittui samana vuonna kolmanneksi Yhdysvaltain olympiakarsinnoissa, jolloin hänet valittiin edustamaan maataan Ateenan olympialaisiin. Olympialaisissa Moffitt voitti olympiahopeaa tuloksella 847. Myöhemmin samana vuonna hän hyppäsi kolmanneksi .


title: Merja Korpela

text: Merja Tuulikki Korpela (s. 15. toukokuuta 1981 Soini) on suomalainen moukarinheittäjä. Hän edustaa Soinin Sisua ja häntä valmentaa Harri Huhtala. Aiemmin häntä ovat valmentaneet Ilpo Kaukoranta (vuoteen 2002), Arto Rinta-aho (2002–2004), Jarmo Pöyry (2004–2007) ja Antti Vierula (2007–2009). Vuosina 2009–2010 hän valmensi itse itseään.


title: Merja Korpela

text: Korpela on kahdeksankertainen naisten moukarinheiton suomenmestari (2007–2014). Aikuisten arvokisoissa hänen paras sijoituksensa on kahdeksas Barcelonan EM-kilpailuissa 2010.


title: Merja Korpela

text: Korpela hallitsi Suomen naisten moukarinheittoa vuosina 2007–2014. Hän on voittanut Kalevan kisoissa kahdeksan SM-kultaa (2007–2014), seitsemän SM-hopeaa (2002, 2004–2006, 2015–2017) ja neljä SM-pronssia (1999, 2001, 2003, 2018).


title: Merja Korpela

text: Korpelan kahdeksan suomenmestaruuden putki katkesi Porin Kalevan kisoissa 2015, kun 20-vuotias Inga Linna voitti suomenmestaruuden Korpelan tullessa toiseksi.


title: Merja Korpela

text: Korpela saavutti pronssia 19-vuotiaiden EM-kilpailuissa Riiassa 1999 ja sijoittui neljänneksi saman ikäluokan MM-kilpailuissa Santiago de Chilessä 2000. 22-vuotiaiden EM-kilpailuissa hän oli viides 2001 ja kuudes 2003. Korpela heitti Belgradin Universiadeissa 2009 neljänneksi ennätyksellään 69,56 m.


title: Merja Korpela

text: Aikuisten maaotteluissa Korpela on edustanut Suomea vuodesta 1999 lähtien. Ensimmäisen maaotteluvoittonsa hän sai vuoden 2008 Suomi–Ruotsi-maaottelussa Helsingissä. Hän on voittanut maaottelun moukarikilpailun myös vuosina 2009, 2011 ja 2013.


title: Merja Korpela

text: Korpela on moninkertainen arvokisaedustaja. Hänen paras tuloksensa on Barcelonan EM-kilpailuista 2010, joissa hän sijoittui kahdeksanneksi tuloksella 68,21. Lisäksi Korpela on ollut EM-kisaedustajana Münchenissä 2002, Göteborgissa 2006, Helsingissä 2012 ja Zürichissä 2014. MM-kisaedustajana hän on ollut Osakassa 2007, Berliinissä 2009 ja Daegussa 2011 sekä olympiaedustajana Pekingissä 2008 karsiutuen joka kerta loppukilpailusta.


title: Merja Korpela

text: Lähde


title: Pamir (laiva)

text: Pamir oli nelimastoinen parkki, joka rakennettiin vuonna 1905 Hampurissa Blohm + Vossin telakalla ”Lentävänä P-linjana” tunnetulle Laeiszin laivanvarustamolle. Aluksessa ei ollut koneita eikä potkureita, vain donkeykattila höyryvinttureita ja pumppuja varten.


title: Pamir (laiva)

text: "Pamir" rakennettiin Etelä-Amerikan länsirannikolla käytyä salpietarikauppaa varten, ja siellä alus purjehti ensimmäisen maailmansodan puhkeamiseen saakka. Sotavuodet "Pamir" vietti puolueettomassa satamassa Espanjalle kuuluvilla Kanariansaarilla. Vuonna 1924 laiva palautui Laeiszille ja jatkoi jälleen Etelä-Amerikan salpietarikaupan parissa.


title: Pamir (laiva)

text: Salpietarikaupan kannattavuuden heikennyttyä Laeisz myi "Pamirin" ahvenanmaalaiselle laivanvarustaja Gustaf Eriksonille vuonna 1931. 3. elokuuta 1941 "Pamir" saapui Wellingtonin satamaan, jossa Uusi-Seelanti valtasi sen, koska Suomea pidettiin ”vihollisen valtaamana alueena”. "Pamir" on ainoa Uuden-Seelannin koskaan valtaama laiva. Uusi-Seelanti käytti laivaa villan ja talin kuljettamiseen Vancouveriin ja San Franciscoon. Uusi-Seelanti palautti laivan Suomeen vuonna 1948. Myöhemmin se toimi Saksan laivaston harjoitusaluksena.


title: Pamir (laiva)

text: "Pamir" oli viimeinen Kap Hornin kiertänyt, purjeilla kulkenut kauppa-alus. Tämä tapahtui vuonna 1949.


title: Pamir (laiva)

text: 21. syyskuuta 1957 aluksen yllätti hurrikaani Carrie. Kovan merenkäynnin vuoksi "Pamir" upposi lähellä Azorien saariryhmää (35°57′N, 40°20′W). Vain kuusi miehistön jäsentä selviytyi haaksirikosta. Aluksen tuhoutuminen huomioitiin lehdissä ympäri maailman.


title: Jaakko Rytöniemi

text: Jaakko Esko Rytöniemi (15. lokakuuta 1918 Sysmä – 17. syyskuuta 1999 Helsinki) oli suomalainen sotilas. Korpraali Rytöniemi nimitettiin vapaudenristin 2. luokan Mannerheim-ristin ritariksi 21. joulukuuta 1944 numerolla 176. Hän palveli panssaritorjuntatykin ampujana 10. divisioonan 32. tykkikomppaniassa. Sodan jälkeen hän valmistui poliisikoulusta nuoremmaksi konstaapeliksi. 24. helmikuuta 1968 hänet ylennettiin alikersantiksi. Vuonna 1969 hän ryhtyi ravintoloitsijaksi Helsingissä.


title: Jaakko Rytöniemi

text: Hänet on haudattu Honkanummen hautausmaalle (kortteli 8, linja 1, hauta 7)


title: Yhdystie 8820

text: Yhdystie 8820 eli Manamansalontie–Alassalmentie on Suomen maantieverkostoon kuuluva yhdystie. Se johtaa valtatieltä 22 Paltamon Hahtolanmäeltä Manamansalon kautta Oulujärven etelärannalle Säräisniemen ja Vuolijoen väliselle seututielle 879. Aiemmin tie oli numeroitu maantieksi numero 882, vuoden 1993 tienumerouudistuksen yhteydessä tie numeroitiin yhdystieksi 8820. Tiellä liikennöi Alassalmen lossi Manamansalon eteläpuolella sijaitsevassa saarta ja mannerta erottavassa salmessa.


title: Henri Lehtonen

text: Henri Lehtonen (s. 28. heinäkuuta 1980 Turku) on suomalainen jalkapalloilija, joka edusti pitkään Veikkausliigassa pelaavaa FC Inter Turkua. Hän pelasi vasempana laitapuolustajana tai laitahyökkääjäänä.


title: Henri Lehtonen

text: Lehtonen on FC Inter Turun kasvatti. Hän debytoi seuran edustusjoukkueessa vuonna 1998 sen pelatessa Ykköstä. Veikkausliigassa hän pelasi ensimmäisen ottelunsa toukokuussa 2000 ottelussa FC Jokereita vastaan. Varsinainen läpimurto edustusjoukkueeseen jäi kuitenkin tapahtumatta, joten kausina 2001–2003 Lehtonen pelasi suurimmaksi osaksi Interin reservijoukkue VG-62:ssa Kakkosta ja Ykköstä.


title: Henri Lehtonen

text: Ensimmäinen kokonainen kausi Lehtosella Interissä oli kausi 2004, jolloin hän pelasi 24 ottelua ja teki kolme maalia. Seuraavalla kaudella enemmän hyökkäyspäässä viihtynyt Lehtonen istutettiin laitapuolustajan tontille. Lehtonen toimi FC Interin kapteenina kaudeksi 2007 alkaen aina vuoteen 2017 asti. Hän lopetti uransa FC Interissä kauden 2017 jälkeen.


title: Henri Lehtonen

text: Kaudella 2018 Lehtonen pelaa Jyrkkälän Tykeissä.


title: Henri Lehtonen

text: Lehtonen on pelannut myös futsalia Turun Pallokerhossa ja Suomen futsalmaajoukkueessa. Hänet on valittu myös Vuoden futsalpelaajaksi kaudella 2005–2006.


title: Henri Lehtonen

text: Lehtonen tunnetaan myös lempinimellä "Pänä". Myös Lehtosen veli Petri on pelannut jalkapalloa pääsarjatasolla.


title: Vaihdokit

text: Vaihdokit () on Walt Disney Television Animationin tuottama 52-osainen animaatiosarja, jonka loi Dan Santat. Sarja alkoi Yhdysvalloissa 8. syyskuuta 2006 ja päättyi 30. maaliskuuta 2009.


title: Vaihdokit

text: Sarja alkaa kahdesta orvosta lapsesta Toddista ja Rileysta. Heidän löytämässään lehdessä oli mainos FleemCo-yhtiöstä. Lapset tilasivat FleemCosta "Vaihtokännykät", joilla voi vaihtaa ihmisiä toisiin. Sarjassa Todd ja Riley vaihtavat muun muassa koulunsa opettajia parempiin.


title: Vaihdokit

text:
Todd Urho
on Rileyn veli. Todd pitää muun muassa halloweenistä ja mäkiautoista. Todd saa yleensä huonoja numeroita koulusta. Hän on ollut myös pesäpallojoukkueessa.


title: Vaihdokit

text:
Riley Urho
on Toddin sisko, joka pitää yksisarvisista. Hän raahaa aina isänsä "Sateenkaari-tyylisiin juhliin", jos jossakin on sellaiset. Riley saa hyviä numeroita koulusta ja pyytää apua FleemColta aina tarvittaessa, toisin kuin veljensä. Riley rakastaa yli kaiken kaikkea makeaa esimerkiksi, suklaata, jäätelöä ja irtokarkkeja.


title: Vaihdokit

text:
A.U.T.O.
on perheen auto. Se on parodia Ritari Ässän autosta, K.I.T.T.:stä. Auto osaa puhua. Lisäksi siinä on high-techvarusteita. Muun muassa lasereita, tykkejä sekä paljon muita vekottimia. Hän inhoaa Dickiä.


title: Vaihdokit

text:
Isä/Dick Urho
on hieman hullun oloinen stuntman.


title: Vaihdokit

text:
Äiti/Agentti K
on vakooja, mikä näkyy hänestä selvästi, sillä hän käyttää muun muassa räjähteitä uunin sijaan. Hän on todella huono tekemään ruokaa.


title: Vaihdokit

text:
Agentti G/mummi
on agentti K:oon äiti ja salaisen agenttikoulun opettaja.


title: Vaihdokit

text: Shelton Klutzberry on yksi Toddin parhaimmista ystävistä. Shelton on luonteeltaan hieman arka ja kömpelö. Sheltonia haukutaan yleensä nörtiksi ja häntä yleensä hieman kiusoitellaan.


title: Vaihdokit

text: Jacobo on Todin paras ystävä. Jacobolla ja Todilla on välillä kiistoja, mutta he sopivat ne aina. Jacobo on kotoisin Meksikosta ja hänen isänsä puhuu vain espanjaa. Jacobo on myös ihastunut Todin äitiin ja yrittää päästä hänen kanssa treffeille.


title: Vaihdokit

text:
Tasumi
on yksi Rileyn ystävistä. Hän on kuuluisa japanilaissyntyinen pop-tähti ja käyttää julkisuuden välttämiseksi hieman Tokusatsu-sarjojen robottimaista asua.


title: Vaihdokit

text:
Abbey
on yksi Rileyn parhaimmista ystävistä. Abbey on todella rikas. Eräässä jaksossa hänen pikkusiskonsa rakastuu Todiin ja Todd häneen.


title: Vaihdokit

text:
Buzz Winters
on koulun kiusaaja, joka haukkuu Rileya ja kiusaa Toddia. Buzzilla on tapana vedellä aina toisten housuja.


title: Vaihdokit

text:
Sierra McCool
on yksi koulun kiusaajista. Sierra on suosittu ja olevinaan parempi kuin muut
koska on cheerleaderkapteeni. Hän halusi kiivaasti päästä cheerleading-joukkueeseen, koska muuten häntäkin olisi kiusattu. Sierra inhoaa Rileya.


title: Vaihdokit

text:
Conrad Fleem
On FleemCo.-yhtiön vastuuhenkilö, joka suorittaa Todin ja Rileyn vaihdot. Riley ja Todd soittavat hänelle, kun heidän pitää vaihtaa joku henkilö. Condradia näytetään usein takaapäin, on myös ollut jakso jossa näytetään Conrandin kasvot, koska hänen työpaikkansa kaapataan, samaisessa jaksossa myös selviää että hän on heidän setä.


title: Stolzenfelsin linna

text: Stolzenfelsin linna () on linna Koblenzin kaupungin Stolzenfelsissä, Saksan Rheinland-Pfalzissa. Se sijaitsee Reinjoen vasemmalla puolella. Linna edustaa arkkitehtoniselta tyylisuunnaltaan uusgotiikkaa. Linna on avoinna yleisölle, ja siellä vierailee vuosittain noin 250 000 kävijää.


title: Stolzenfelsin linna

text: Stolzenfelsin linna, jota alun perin alettiin rakentaa 1200-luvulla, kuuluu niihin linnoihin, jotka Preussin kuninkaallinen perhe uudelleenrakennutti romanttisella kaudella. Stolzenfelsin linnan uudelleenrakennuttamisesta kuninkaalliseksi kesäresidenssiksi vastasi silloin vielä kruununprinssinä, myöhemmin kuninkaana toiminut Fredrik Vilhelm IV, joka sai linnan rauniot lahjaksi. Berliinissä vaikuttaneiden arkkitehtien Karl Friedrich Schinkelin ja Friedrich August Stülerin johtamat uudelleenrakennustyöt saatiin päätökseen vuonna 1842.


title: Kivesjärven rantatie

text: Kivesjärven rantatie on päällystämätön tieosuus Paltamon kunnassa sijaitsevan Kivesjärven koillisrannalla. Se yhdistää Kivesjärven kylän Hakasuon kylään ja Manamansalontiehen Tien pituus on 7,3 kilometriä, ja se on osa Paltamon ja Vaalan välistä vanhaa maantietä. Nykyisin tie on numeroitu yhdystieksi 8821. Tietä käyttävät pääasiassa paikalliset asukkaat ja se on liikenteellisesti merkittävä yhdystie. Tie seurailee koko matkaltaan Oulun ja Kontiomäen välistä rautatietä. Tien liikenneturvallisuutta parannettiin Oulun–Kontiomäen rautatien sähköistystöiden yhteydessä poistamalla Viitalan tasoristeys tien pohjoispäästä ja linjaamalla tie uudelleen. Samalla tien ja valtatien 22 liittymä siirrettiin rautatien eteläpuolelle.


title: Himmeä nuori aurinko -paradoksi

text:
Himmeä nuori aurinko -paradoksi on yhteensopimattomuus kahden eri Maa-planeetan alkuaikoja koskevan teorian välillä. Nykykäsityksen mukaan Aurinko oli alussa huomattavasti nykyistä himmeämpi kuin nyt. Laskujen mukaan Aurinko olisi ollut niin himmeä ja lämmittänyt maata niin vähän, että kaikki maan vesi olisi jäätynyt ja elämä ei voinut syntyä.
. Toisaalta geologisten merkkien perusteella mukaan Maassa kuitenkin lainehti virtaava vesi jo 200–600 miljoonaa vuotta sen synnyn jälkeen. Ongelman muotoilivat Carl Sagan ja George Mullen vuonna 1972.


title: Himmeä nuori aurinko -paradoksi

text: Astrofysikaalisten laskelmien mukaan Auringon kirkkaus oli sen syntyessä noin 70%, kun se oli nollaiän pääsarjassa, jonne tähdet asettuvat kutistuttuaan kaasu- ja pölypilvestä. Silloin Maa olisi ollut alussa kokonaan tai suurelta osin jääkauden kourissa pitkiä aikoja. Monet merkit kuitenkin viittaavat siihen, ettei näin ollut kuin korkeintaan ajoittain.


title: Himmeä nuori aurinko -paradoksi

text: Auringon kirkkauden ollessa 0,7 nykyisestä Maan pintalämpötila olisi ollut ilman edes nykyistä hiilidioksidi- ja muuta kasvihuonekaasujoukkoa –40 astetta. Nykyisten kasvihuonekaasujen kanssa se olisi ollut –25 astetta.


title: Himmeä nuori aurinko -paradoksi

text: Vallitsevan näkemyksen mukaan ongelman ratkaisu on, että Maalla olisi ollut aluksi tulivuoritoiminnan vuoksi runsaasti hiilidioksidia ja metaania sisältänyt kaasukehä, jolla oli voimakas kasvihuonevaikutus. Erityisesti karbonyylisulfidi on saattanut tuottaa riittävän kasvihuonevaikutuksen jäätymisen estämiseksi. Muutamien tutkijoiden mielestä kosmiset säteet ovat voineet vaikuttaa ilmakehään


title: Himmeä nuori aurinko -paradoksi

text: Planeetan teoreettinen pintalämpötila lasketaan kaavasta


Himmeä nuori aurinko -paradoksi


title: Himmeä nuori aurinko -paradoksi

text: jossa "T" laskettu pintalämpötila, "F" aurinkovakio eli Auringon säteilyvoima planeetan, tässä siis Maan, radan kohdalla, "A" planeetan säteilynheijastuskyky, ns. Bondin albedo ja "formula_2" Stefan-Bolzmannin vakio. Tulokseksi saatava "T" antaa planeetan pintalämpötilan ilman kasvihuone-ilmiötä. Se on Maalle noin 255 K eli −18 °C.


title: Himmeä nuori aurinko -paradoksi

text: Jos aurinkovakioksi asetetaan Auringon alkuperäinen säteilymäärä 0,7"Fs" , lämpötilaksi tulee 233 K eli −40 °C, ja kasvihuone-ilmiöllä 262 K eli −11 °C.


title: Himmeä nuori aurinko -paradoksi

text: Kun tunnetaan lisäksi ilmakehän emissiivisyys, kasvihuoneilmiön vaikutusta pintalämpötilaan voidaan arvioida käyttämällä kaavaa:


title: Himmeä nuori aurinko -paradoksi

text: jossa "T" on pintalämpötila ja "e" ilmakehän emissiivisyys, joka on maapallolle noin 75%.


title: Insomniac

text: Insomniac voi tarkoittaa seuraavia:


title: Nina Rindt

text: Nina Rindt (o. s. "Nina Madeline Lincoln", s. 1943) on suomalainen entinen malli, joka nousi 1960- ja 1970-lukujen vaihteen tyyli-ikoniksi formulakuljettaja Jochen Rindtin vaimona. Hän on suomalaisen kilpa-autoilijan Curt Lincolnin tytär.


title: Nina Rindt

text: Nina Lincoln kävi Suomessa keskikoulun ja opiskeli sitten sisäoppilaitoksessa Sveitsin Montreux’ssä. Hän toimi 1960-luvun puolivälissä mallina New Yorkissa, Pariisissa ja Lontoossa, jossa hänen tuttavapiiriinsä kuului muun muassa ajan supermalli Twiggy. 23 vuoden iässä vuonna 1967 hän avioitui Formula 1 -kuljettaja Jochen Rindtin kanssa, joka sai surmansa harjoituksissa Italian Monzassa 1970. Jochen Rindt voitti kuolemansa jälkeen kauden maailmanmestaruuden, ja palkinto luovutettiin Nina Rindtille.


title: Nina Rindt

text: Nina ja Jochen Rindtille syntyi vuonna 1968 tytär Natasha. Vuonna 1972 Nina Rindt avioitui brittiläisen Philip Martynin kanssa, ja he saivat tyttären nimeltä Tamara. Vuonna 1979 Nina Rindt avioitui skotlantilaisen investointipankkiirin, Bridportin 4. varakreivin Alexander Hoodin kanssa, ja heille syntyi poika Alexander 1983. He erosivat 1999, minkä jälkeen Nina Rindt on kaihtanut julkisuutta.


title: Nina Rindt

text: Italialainen urheilulehti "La Gazzetta dello Sport" teki vuonna 2011 listan kaikkien aikojen kauneimmista formulavaimoista. Nina Rindt nostettiin sen ykköspaikalle.


title: Nina Rindt

text: Sveitsiläisen luksuskellomerkin Universal Genèven eräs kronometrimalli tunnetaan keräilijöiden piirissä ”Nina Rindt -mallina”, koska hänellä oli tapana käyttää sellaista formulavarikkovuosinaan. Ravintola Kosmoksen jälkiruokalistalla on ollut ”jäädytetty suklaa-juustokakku Nina Lincolnin tapaan”. Sen resepti on julkaistu myös Kotilieden Suuressa leivontakirjassa vuonna 1987.


title: Belén Rueda

text: María Belén Rueda García-Porrero (s. 16. maaliskuuta 1965 Madrid, Madridin maakunta, Espanja) on espanjalainen näyttelijä.


title: Belén Rueda

text: Ruedan perhe muutti Sant Joaniin, Alicanten maakuntaan hänen ollessaan lapsi. 18-vuotiaana Rueda palasi takaisin Madridiin opiskellakseen arkkitehtuuria, mutta jätti yliopiston tavattuaan italialaismiehen, jonka kanssa meni myöhemmin naimisiin, mutta avioliitto päättyi eroon. Hän työskenteli myyntihenkilönä ja mallina ennen uraansa televisiojuontajana Telecincolla ja lopulta näyttelijänä. Rueda on ollut naimisissa myös tuottaja-käsikirjoittaja Daniel Écijan kanssa, mutta tämäkin liitto päättyi eroon. Pari sai kuitenkin kolme tyttöä, Beliá (1994), María (1996) ja Lucía (1998), joista keskimmäinen kuoli sydänvikaan jo vauvaikäisenä. Ruedalla on vanhempi sisar Chus ja nuorempi sisar Àlecia.


title: Belén Rueda

text:
Rueda tunnetaan rooleistaan televisiosarjoissa "Periodistas" (1998–2002) ja "Serranon perhe" (2003–2008). Ensin mainittu oli niin sanottu spin-off televisiosarjasta "Perhelääkäri", jossa Rueda vieraili seitsemän jakson ajan vuonna 1997. Vuonna 2005 hänet palkittiin parhaan uuden naisnäyttelijän Goyalla ensimmäisestä elokuvaroolistaan elokuvassa "Meri sisälläni" (2004). Tammikuussa 2007 Rueda debytoi myös teatterissa Patrick Marberin näytelmässä "Closer". Rueda esittää pääosaa kauhuelokuvassa "Orpokoti" (2007), mistä hän sai myös Goya-ehdokkuuden.
Belen näytteli myös pääroolia espanjankielisessä jännitys/kauhu-elokuvassa nimeltään "Julian silmät" (2010).


title: Flight of Fury

text: Flight of Fury on vuonna 2007 suoraan DVD:lle julkaistu yhdysvaltalainen toimintaelokuva. Elokuvan ohjasi Michael Keusch ja pääosaa esitti Steven Seagal. Elokuva kuvattiin Bukarestissa, Romaniassa.


title: Flight of Fury

text: Steven Seagalin esittämä erikoisagentti John Sands työskentelee Yhdysvaltojen ilmavoimien salaisessa jaostossa. Hänen aikaisemmista tehtävistään keräämäänsä tietoa aletaan pitää uhkana ja Sands päätetään vangita sekä tyhjentää hänen muistinsa. Sands kuitenkin pakenee tutkintavankilasta, mutta agentit saavat hänet kiinni ja tekevät tarjouksen, josta Sands ei voi kieltäytyä. Hänen täytyisi palauttaa kaapattu huippusalainen pommikone takaisin Yhdysvaltoihin, jotta olisi taas vapaa mies.


title: Anna Birjukova

text: Anna Birjukova (, s. 27. syyskuuta 1967 Jekaterinburg) on venäläinen entinen kolmiloikkaaja, maailman- ja Euroopan mestari.


title: Anna Birjukova

text: Birjukova voitti MM-kultaa Stuttgartissa 1993 uudella maailmanennätyksellä 15,09. Seuraavana vuonna hän sijoittui hopealle sisäratojen EM-kilpailuissa tuloksella 14,72 sekä voitti Euroopan mestaruuden Helsingissä loikittuaan 14,89.


title: Anna Birjukova

text: Vuoden 1995 MM-kilpailuissa Birjukova loikki pronssille tuloksella 15,08. Kilpailun voitti Inesa Kravets uudella maailmanennätyksellä 15,50, hopeaa sai Iva Prandževa tuloksella 15,18.


title: Anna Birjukova

text: Birjukovan ennätys pituushypyssä on 664 vuodelta 1994 ja kolmiloikassa MM-kultaa tuonut tulos 15,09 vuodelta 1993.


title: Yhdystie 2813

text: Yhdystie 2813 on Jokioisten ja Humppilan kunnissa Kanta-Hämeen maakunnassa kulkeva yhdystie. Tie yhdistää Jokioisten keskustaajaman Humppilan keskustaajamaan ja valtatiehen 2. Tien pituus on noin 17 kilometriä, ja se johtaa halki kantahämäläisten maanviljelysmaisemien.


title: NTV

text: NTV tarkoittaa muun muassa seuraavaa:


title: Rossija

text: Rossija tarkoittaa seuraavia:


title: Ariège

text: Ariège () on Ranskan departementti numero 9, joka on nimetty Ariège-joen mukaan. Departementti sijaitsee Lounais-Ranskassa, Midi-Pyrénées'n hallintoalueella, Espanjan rajalla. Departementti on pinta-alaltaan 4 890 neliökilometriä, ja vuoden 2005 laskennassa siellä oli 146 000 asukasta.


title: Ariège

text: Ariègen pääkaupunki on Foix. Ariège on jaettu edelleen kolmeen arrondissementtiin, 22 kantoniin ja 332 kuntaan.


title: Ariège

text: Ariège oli yksi 83 departementista, jotka syntyivät Ranskan vallankumouksen yhteydessä 4. maaliskuuta 1790. Ariège muodostettiin Foix'n ja Couseransin provinsseista.


title: Kauhun oppitunnit

text: Kauhun oppitunnit ("The Faculty") on vuonna 1998 valmistunut yhdysvaltalainen kauhu-/tieteiselokuva, jonka on ohjannut Robert Rodriguez.


title: Aaron Hughes

text: Aaron Hughes () on pohjoisirlantilainen jalkapalloilija, joka on edustanut muun muassa Englannin Valioliigassa pelanneita Newcastle Unitedia, Aston Villaa ja Fulhamia. Hän on toiminut myös Pohjois-Irlannin maajoukkueen kapteenina. Pelipaikaltaan 183-senttimetriä pitkä Hughes on puolustaja. Seurajoukkueessa häntä käytetään yleisimmin oikealla laidalla ja maajoukkueessa keskuspuolustajana.


title: Aaron Hughes

text: Hughes aloitti uransa vuonna 1996 Newcastle Unitedissa. Edustusjoukkueessa hän teki debyyttinsä 26. marraskuuta 1997 Camp Noulla ottelussa Barcelonaa vastaan. Liigadebyyttinsä hän teki myöhemmin saman kauden aikana Sheffield Wednesdayta vastaan.


title: Aaron Hughes

text: Hughes pelasi Newcastlen riveissä 205 liigaottelua, kunnes 20. toukokuuta 2005 siirtyi Aston Villaan 1,5:llä miljoonalla punnalla. Kesästä 2007 tammikuuhun 2014 hän edusti Fulhamia ja on sen jälkeen pelannut lyhyempiä jaksoja Queens Park Rangersissä, Brighton & Hove Albionissa, australialaisessa Melbourne Cityssä, intialaisessa Kerala Blastersissa sekä skotlantilaisessa Heartsissa.


title: Aaron Hughes

text: Hughes debytoi Pohjois-Irlannin maajoukkueessa 25. maaliskuuta 1998 ottelussa Slovakiaa vastaan. Hän on pelannut kaikkiaan 112 maaottelua, mikä on pohjoisirlantilaisista kenttäpelaajista eniten, ja tehnyt niissä yhden maalin.


title: Aila Svedberg

text: Aila Kyllikki Svedberg (o.s. Rehmonen, s. 13. marraskuuta 1946 Helsinki) on suomalainen näyttelijä. Hän on naimisissa näyttelijä ja ohjaaja Lars Svedbergin kanssa.


title: Aila Svedberg

text: Aila Svedbergin ollessa vuoden vanha hänen vanhempansa erosivat. Äitinsä kiireiden takia Svedberg oli usein hoidossa isovanhempiensa luona. Lapsuudessaa Aila kävi balettikoulua. Innostus näyttelemisestä syntyi omien sanojensa mukaan joko runsaiden balettiesiintymisien johdosta tai koulunsa näytelmäkerhon näytelmistä.


title: Aila Svedberg

text: Valmistuttuaan ylioppilaaksi Svedberg oli mukana Eteläsuomalaisen osakunnan teatterikerhossa. Hän pääsi ensimmäisellä yrittämällään Suomen teatterikouluun, josta hän valmistui näyttelijäksi vuonna 1970. Hänet kiinnitettiin heti valmistumisen jälkeen Åbo Svenska Teateriin.


title: Aila Svedberg

text: Teatterikoulun loppupuolella hän esiintyi "Putkinotko"-näytelmässä Turussa. Siellä hänet esiteltiin Lars Svedbergille, joka oli silloin Suomen nuorin teatteriohjaaja. Åbo Svenska Teaterin kiinnityksen johdosta hänen täytyi opetella ruotsia. Ruotsin kielen harjoitukset sujuivat Larsin opastuksella matkatessa Helsingin ja Turun välillä. Pari avioitui vuonna 1971 ja muutti seuraavana vuonna Helsinkiin. Ailasta tuli tällöin vapaa taiteilija.


title: Aila Svedberg

text: Pääasiassa Aila Svedberg on näytellyt teattereissa. Hän on ollut kiinnitettynä ainakin Åbo Svenska Teaterissa ja Suomen Kansallisteatterissa. Hän on näytellyt lisäksi elokuvissa ja televisiosarjoissa. Viimeisin televisiorooli on vuodelta 2001 sarjassa "Taivas sinivalkoinen". Hänet on nähty myös sarjoissa "Kun taivas repeää", "Susikoira Roi", "Sämpy" sekä elokuvissa "Pekko ja unissakävelijä" ja "Maa jota ei ole".


title: Aila Svedberg

text: Svedberg on työskennellyt kenties eniten ääninäyttelijänä ja kuulunut Radioteatterin näyttelijöihin. Suositussa radion kuunnelmasarjassa "Knalli ja sateenvarjo" hän näytteli nokkelaa sihteeriä Mildred Murfinia. Hän on näytellyt myös kuunnelmasarjassa "Linnunradan käsikirja liftareille". Lisäksi hänet muistetaan Niiskuneidin äänenä suositussa piirrossarjassa "Muumilaakson tarinoita".


title: Aila Svedberg

text: Nykyään Aila Svedberg toimii jälleen vapaana taiteilijana yhdessä miehensä kanssa.


title: Dark Moor

text: Dark Moor on vuonna 1993 perustettu power metallia soittava yhtye Espanjasta. Yhtye on ottanut lisäksi runsaasti vaikutteita neoklassisesta metallista.


title: Hirviöallergiaa

text: Hirviöallergiaa () on lasten animaatiosarja, jonka on tuottanut Rainbow. Tarina kertoo hirviöitä näkevästä Zick-nimisestä pojasta ja hänen seikkailuistaan. Zickin lisäksi päähenkilöitä ovat Timothy, Bombo ja Elena. Sarjaa Zickin ja Elenan seikkailuista on tehty televisioon yksi tuotantokausi.


title: Hirviöallergiaa

text: Sarja on kummajaisten täyttämä seikkailukomedia, jossa hassunhauskat ja joskus ihan hirveätkin monsterit ilmestyvät 12-vuotiaan Zickin elämään. Kaikki eivät näe niitä, ainoastaan Zick ja muut erikoisvoimia saaneet hirviöiden kesyttäjät (käskynhaltijat). Heidän tehtävänään on laittaa ilkeät möröt kuriin. Tässä tehtävässä punnitaan rohkeus, ystävyys ja luottamus.


title: Hirviöallergiaa

text: Sarja on jälkiäänitetty suomeksi mtv Juniori -kanavalla. Zickin ja ystävien perivihollinen on Magnacat ja myöhemmin Moog Magister ja Hector Sinistro.


title: Hirviöallergiaa

text: Hirviöallergiaa ilmestyy myös sarjakuvalehtenä kerran kuussa.


title: Theda Bara

text: Theda Bara (synt. Theodosia Burr Goodman; 20./29. heinäkuuta 1885 Cincinnati, Ohio – 7. huhtikuuta 1955 Los Angeles, Kalifornia) oli yhdysvaltalainen näyttelijä, joka esiintyi niin teatterissa kuin elokuvissakin.


title: Theda Bara

text: Bara oli mykän elokuvan aikakauden yksi suosituimmista ja valovoimaisimmista elokuvatähdistä ja elokuvan alkuvuosien ensimmäisiä seksisymboleita. Hän näytteli femme fatale -rooleja, joiden kautta hän sai pian lempinimen ”The Vamp” (suomeksi vamppi; lyhenne sanasta vampyyri). Vampista tuli pian suosittu slangisana kuvailemaan kevytkenkäistä naista, ja mykän aikakauden elokuvaa voidaan siis pitää termin synnyttäjänä.


title: Theda Bara

text: Theodosia Burr Goodman syntyi Ohion Cincinnatissa Avondalen kaupunginosassa heinäkuussa 1885. Hän oli juutalaisvanhempiensa Bernard Goodmanin (1853–1936) ja Pauline Louise Françoisen (omaa sukua de Coppett; 1861–1957) esikoistytär. Theodosian isä oli ammatiltaan menestyvä räätäli, joka oli syntynyt Puolassa. Theodosian äiti oli kotiäiti, ja hän oli syntynyt Sveitsissä. Theodosian vanhemmat olivat avioituneet vuonna 1882. Theodosialla oli kaksi nuorempaa sisarusta: Marque-veli (1888–1954) ja Esther-sisar (1897–1965), josta tuli sisarensa tapaan näyttelijä; hän esiintyi nimellä Lori Bara.


title: Theda Bara

text: Vuonna 1903 Bara valmistui Walnut Hills High Schoolista, jonka jälkeen Bara kävi kaksi vuotta Cincinnatin yliopistoa. Yliopiston jälkeen hän työskenteli pääasiassa teatterituotannoissa vuodesta 1905 alkaen. Bara oli kiinnostunut teatterista jo pienenä. Kun Bara muutti New Yorkiin vuonna 1908, hän aloitti teatteriuran nimellä Theodosia de Coppet. Bara teki ensiesiintymisensä Broadwaylla näytelmässä "Paholainen". "Paholainen" sai ensi-iltansa 18. elokuuta Garden Theatressa, ja sitä esitettiin melkein 90 esitystä marraskuuhun 1908 asti. Näytelmässä Bara näytteli madame Schleswigiä. Vuonna 1911 Bara liittyi kiertelevään teatteriryhmään.


title: Theda Bara

text: Theda Bara teki ensiesiintymisensä elokuvissa vuonna 1914. Hänen ensimmäinen elokuvaroolinsa elokuvassa "The Stain" oli gangsterin tyttöystävä. Seuraavana vuonna Bara teki läpimurtonsa "A Fool There Was" -elokuvan myötä. Baran repliikistä "Kiss me, my fool!" () elokuvassa tuli suosittu yleisön keskuudessa. "A Fool There Was" ja samana vuonna ilmestynyt "Carmen" tekivät Barasta supertähden. Useimmat Baran varhaiset elokuvat kuvattiin Yhdysvaltain itärannikolla ja pääasiassa Fox Film Corporationin studioilla New Jerseyn Fort Leessä. Tähän aikaan Bara asui perheensä kanssa New Yorkissa. Elokuvauransa alussa Bara tuli tunnetuksi eksoottisista, viettelevistä ja vaarallisista rooleistaan.


title: Theda Bara

text: Kun Hollywoodista nousi Yhdysvaltain elokuvateollisuuden keskus, Bara muutti Los Angelesiin. Baran ensimmäinen Hollywood-elokuva oli spektaakkeli "Kleopatra" (1917), josta tuli Baran suurimpia menestyselokuvia. "Kleopatra" oli myös yksi vuoden 1917 suurimpia yleisö- että arvostelumenestyksiä. Nykyään "Kleopatrasta" ei tiedetä säilyneen yhtään kokonaista kopiota, mutta elokuvasta on säilynyt sen sijaan paljon valokuvia.


title: Theda Bara

text:
Vuodet 1915–1919 Bara oli Foxin suurin tähti, ja uransa huipulla hän tienasi 4 000 dollaria viikolta. Hän oli yksi suosituimmista elokuvatähdistä; vain Charlie Chaplin ja Mary Pickford tienasivat Baraa enemmän. Baran tunnetuimmat roolit olivat vampit elokuvissa "Sin" (1915), "Destruction" (1915), "The Vixen" (1916) ja "The Rose of Blood" (1917), vaikka hän yritti välttää luokittelua näyttelemällä esimerkiksi historiallisia tai kirjallisuuden sankarittaria. Näitä rooleja Bara näytteli elokuvissa "Carmen" (1915), "Romeo ja Julia" (1916), "Kleopatra" (1917), "Madame Du Barry" (1917) ja "Salome" (1918). Bara otti ammattinsa vakavasti ja halusi laajentaa näyttelijänuraansa monipuolisemmaksi, mutta hän oli liian menestynyt ja luokiteltuna eksoottisten kevytkenkäisten naisten esittäjänä.
Bara väsyi vampin rooleihinsa, joten hän antoi viisivuotisen sopimuksensa Foxin kanssa päättyä vuonna 1919. Baran viimeinen elokuva Foxille oli "The Lure of Ambition" (1919). Baran ura kärsi ilman Foxin tukea, ja Bara ei tehnyt yhtäkään elokuvaa kuuteen vuoteen. Vuonna 1920 Bara palasi Broadwaylle näytelmään "The Blue Flame", joka sai ensi-iltansa 15. maaliskuuta. Bara näytteli pääosaa Ruth Gordonia, ja näytelmän viimeinen esitys oli huhtikuussa 1920. Vakavamielinen "The Blue Flame" ei ollut menestys, ja näytelmän jälkeen Bara ei koskaan enää palannut näyttämölle. Bara teki elokuvan "Kevytmielistä elämää ja luvatonta rakkautta" (1925) kuuden vuoden tauon jälkeen Chadwick Pictures Corporationille. Elokuvan kautta Bara yritti tehdä paluuta elokuviin. Bara teki viimeisen elokuvaroolinsa lyhytelokuvassa "Madame Mystery" (1926), jonka jälkeen hän vetäytyi eläkkeelle 41-vuotiaana. Vaikka Baran ura olikin mennyt alamäkeen, hän eläköityi hyvillä mielin. Baran aviomies Charles Brabin oli tukenut vaimonsa päätöstä uran päättämisessä. Lyhytelokuvassa "Madame Mystery" Bara parodioi omaa vampin imagoaan. Bara on yksi harvoista mykän aikakauden tähdistä, joka ei tehnyt koskaan äänielokuvia.


title: Theda Bara

text: Baran taiteilijanimen alkuperästä on kiistelty. "The Guinness Book of Movie Facts and Feats" kertoo nimen tulleen ohjaaja Frank Powellilta, joka sai tietää Baralla olleen Barranger-niminen sukulainen, ja että Theda-nimi oli lapsuudesta tullut lempinimi. Kun Fox markkinoi "Kleopatraa" (1917), studion tiedottajat kertoivat Baran nimen olevan anagrammi sanoista "Arab death" (), ja Baran tiedottaja kampanjoi valheellisesti, että Bara on "arabilaisen sheikin ja ranskalaisnaisen tytär, joka on syntynyt Saharassa". Tuolloin oli suosittua mainostaa näyttelijättäriä mysteerisinä ja eksoottisina. Studion edustajat kutsuivat Baraa "Serpent of the Nile" () -nimellä, ja he rohkaisivat Baraa puhumaan haastatteluissa mystiikasta ja okkultismista. Vuonna 1917 Goodmanin perhe vaihtoi laillisesti sukunimensä Baraksi.


title: Theda Bara

text: Baraa kutsutaan usein elokuvan ensimmäiseksi seksisymboliksi. Bara oli tunnettu erittäin paljastavista asusteistaan, joita hän käytti elokuvissaan. Tällaiset vaatteet kiellettiin Hollywood-elokuvissa, kun elokuvien tuotantosäännöstö alkoi vuonna 1930.


title: Theda Bara

text: Theda Bara avioitui brittiläis-yhdysvaltalaisen elokuvaohjaaja Charles Brabinin (1882–1957) kanssa 2. heinäkuuta vuonna 1921. Baran ja Brabinin 34-vuotinen avioliitto kesti aina Baran kuolemaan huhtikuuhun 1955 asti. Heillä ei ollut lapsia.


title: Theda Bara

text: Bara oli Hollywoodin johtavia seurapiirihenkilöitä. Hän piti paljon juhlia Beverly Hillsissä, ja oli tällöin tunnettu kokin- ja emännöitsijäntaidoistaan. Vaikka Bara asui suurimman osan elämästään Los Angelesissa, hän piti enemmän New Yorkissa asumisesta sen kauppojen, teattereiden ja museoiden takia. Bara ja Brabin ostivat suuren kiinteistön ja tilan Kanadan Nova Scotiasta 1920-luvulla. Harbourvillessa sijaitseva Baran ja Brabinin kesäasunto sai nimekseen Baranook. Bara asui myös Xavierin yliopiston kunniahuvilassa Cincinnatissa. Huvila purettiin heinäkuussa vuonna 2011. Ensimmäisen maailmansodan aikana Bara oli aktiivisesti kerännyt rahaa satojen tuhansien dollareiden edestä sodankäyntiä varten.


title: Theda Bara

text: Vuonna 1936, kymmenen vuotta eläkkeelle vetäytymisen jälkeen, Bara esiintyi Cecil B. DeMillen "Lux Radio Theatressa" "Pettävä varjon" radiosovituksessa William Powellin ja Myrna Loyn kanssa. Vaikka Bara olikin onnellisesti naimisissa ja erittäin varakas, hän haaveili eläkkeellä elokuviin palaamisesta. Vuonna 1936 Bara oli kertonut haastattelussa, että hän ei ollut koskaan luopunut haaveestaan palata jonain päivänä parrasvaloihin. Baran kuoleman aikaan vuonna 1955 Hollywoodin roolittajat olivat edelleen luetteloineet hänen olevan vapaalla.


title: Theda Bara

text: Vuonna 1949 tuottaja Buddy DeSylva ja elokuvastudio Columbia Pictures olisivat olleet kiinnostuneita tekemään Baran elämästä elokuvan, mutta projektia ei kuitenkaan koskaan toteutettu. Baraa olisi näytellyt Betty Hutton.


title: Theda Bara

text: Theda Bara kuoli 69-vuotiaana mahasyöpään 7. huhtikuuta vuonna 1955 Kalifornian Los Angelesissa. Bara oli jo sairastanut pitempään ja hänen syöpäänsä oli yritetty leikata neljä kertaa. Bara tuhkattiin, ja hänen tuhkansa haudattiin Kalifornian Glendalessa sijaitsevalle Forest Lawn Memorial Parkin hautausmaalle. Kun Baran aviomies Charles kuoli kaksi vuotta myöhemmin, hänet haudattiin Baran viereen.


title: Theda Bara

text: Theda Bara teki elokuvauransa aikana 41 pitkää elokuvaa ja neljä lyhytelokuvaa vuosina 1914–1926, mutta suurin osa elokuvista on kadonnut nykyisin jäljettömiin. 45:stä elokuvasta vain seitsemän elokuvaa on säilynyt kokonaan, ja osittain säilyneitä on kaksi. Vuonna 1937 Foxin New Jersey -varastossa tapahtunut tulipalo tuhosi suurimman osan Baran elokuvien negatiiveista. Tulipalo tuhosi myös suurimman osan Foxin muista mykkäelokuvista. Baran osittain säilyneiden elokuvien osia on liitetty Barasta kertoviin dokumentteihin. Vaikka Baran elokuvaura oli lyhyt, ja vain pieni osa hänen työstään on säilynyt, Bara ja hänen vamppipersoonansa auttoivat myöhemmin määrittelemään Hollywoodin femme fetale -tyyppiä.


title: Theda Bara

text: Bara sai elokuvaurastaan ja työstään viihdeteollisuuden hyväksi tähden Hollywoodin Hollywood Walk of Famelle osoitteeseen 6307 Hollywood Boulevard 8. helmikuuta vuonna 1960. Bara sai vuonna 1994 kunniakseen painetun postimerkin, jonka suunnitteli karikatyristi Al Hirschfeld. Toukokuussa vuonna 2006 New Jerseyn Fort Leessä sijaitsevat Main Street ja Linwood Avenue uudelleennimettiin "Theda Bara Way"ksi Baran kunniaksi.


title: Theda Bara

text: Vuonna 1999 Bara oli ehdokkaana American Film Instituten -listaan, mutta ei päässyt lopulliseen versioon.


title: Theda Bara

text: Theda Baran kuva on Chicagon elokuvajuhlien symboli. Baran mustavalkoinen kuva on myös sanomalehti "The International Timesin" logo.


title: Theda Bara

text:
Bara mainitaan useissa kappaleissa. Kun Bara oli uransa huipulla, hänen vamppipersoonaansa käytettiin aineksena ajan populaarikappaleissa. Näitä kappaleita ovat "Red-Hot Hannah", "Rebecca Came Back from Mecca" ja "Louisville Lou". Italialainen laulaja Alessandro Nunziati, goottimetalliyhtyeen Theatres des Vampiresin solisti, on omistanut Baralle kappaleen "Theda Bara", joka on vuonna 2013 ilmestyneellä "Gothika Vampyrika Heretika" -albumilla.
Theda Bara esiintyy myös hahmona Adrienne Barbeaun kirjoissa "Vampyres of Hollywood" (2008) ja "Love Bites" (2010).


title: Yleisurheilu kesäolympialaisissa 1896

text: Vuoden 1896 kesäolympialaisissa Ateenassa järjestettiin yleisurheilussa 12 kilpailutapahtumaa, kaikki miehille.


title: Yleisurheilu kesäolympialaisissa 1896

text: Varsinaisissa kisoissa palkittiin vain kaksi parasta hopealla ja pronssilla. Tässä lista kuitenkin kolmesta parhaasta.


title: Helvi Leiviskä

text: Helvi Lemmikki Leiviskä (25. toukokuuta 1902 Helsinki – 12. elokuuta 1982 Helsinki) oli suomalainen säveltäjä.


title: Helvi Leiviskä

text: Leiviskä syntyi Helsingissä pappisperheeseen. Hän opiskeli Helsingin konservatoriossa pianonsoittoa Ilmari Hannikaisen johtamana ja säveltämistä Erkki Melartinin johtamana 25-vuotiaaksi asti.


title: Helvi Leiviskä

text: Leiviskä oli ensimmäinen merkittävä suomalainen naissäveltäjä. Hän sai osakseen sukupuolensa vuoksi ennakkoluuloja, mutta hän kohtasi ne pelottomasti. Hänen arvostustaan lisäsi se, ettei hän kirjoittanut vain miniatyyrejä vaan myös suurimuotoisia kappaleita. Leiviskä opiskeli Helsingin lisäksi Wienissä Arthur Willnerin oppilaana. Wienistä palattuaan hän jatkoi vielä yksityisesti Leevi Madetojan ja Leo Funtekin opissa.


title: Helvi Leiviskä

text: Päivätyönsä Leiviskä teki Sibelius-Akatemian kirjaston- ja nuotistonhoitajana 1933–1968. Hän toimi myös "Ilta-Sanomien" musiikkiarvostelijana vuosina 1957–1961 sekä pianonsoiton opettajana. Maailmankatsomukseltaan Leiviskä oli teosofi.


title: Helvi Leiviskä

text: Helvi Leiviskän veli oli jatkosodan loppuvaiheissa kaatunut lupaava säveltäjä Aulis Leiviskä (1918–1944), joka toimi opiskeluaikanaan Sibelius-Akatemian oppilaskunnan puheenjohtajana. Aulis Leiviskän vähäiseksi jääneeseen tuotantoon kuuluu lauluja ja pienimuotoisia soitinsävellyksiä.


title: Helvi Leiviskä

text: Helvi Leiviskä oli tyyliltään myöhäisromantikko. Eräät hänen sävellyksensä, esimerkiksi pianoteokset "Suite antique" ja sonatiini F-duuri lähenevät uusklassismia. Leiviskä oli kiinnostunut kontrapunktista ja käytti sitä sävellystensä rakenteiden pohjana. Myöhemmin hänen tyylinsä muuttui kromaattisemmaksi, jopa vapaatonaaliseksi.


title: Helvi Leiviskä

text: Helvi Leiviskän tuotannon painopiste on orkesterimusiikissa, ja hän sävelsi mm. kolme sinfoniaa (1947, 1954 ja 1971), "Sinfonia breviksen" (1962, uusittu 1972) sekä pianokonserton (1935). Leiviskän kamarimusiikkituotannosta mainittakoon viulusonaatti g-molli (1945) sekä pianokvartetto (1926, uusittu 1935). Hänen opusluettelossaan on 34 teosta.


title: Helvi Leiviskä

text:
Helvi Leiviskä piti kolme sävellyskonserttia vuosina 1935, 1945 ja 1948. Niistä ensimmäisessä kuultiin Kolmoisfuuga orkesterille sekä pianokonsertto, jossa solistina oli Ernst Linko. "Ilta-Sanomien" kriitikko "Särrä" (Sulho Ranta) kirjoitti seuraavasti:
”Helvi Leiviskä yllätti sävellyskonsertissaan varmasti monet kuulijat pianokonsertollaan, laajan sinfonian mittaisella sävellyksellä, jossa feminiinisestä hentomielisyydestä tai jostakin naissäveltäjään niin helposti yhdistettävästä miniatyyrimäisyydestäkään ei ollut tietoakaan. Päinvastoin: teos oli ihan miehen puhetta alusta loppuun, jopa niin, että esim. ensi osan monumentaaliseen, vain yhtä kaarta ajattelevaan suunnitteluun melkein olisi toivonut jonkin keveämmän kontrastin kuin lepokohdaksi. Linko sanoi konsertin loputtua, että tämän teoksen voi aivan hyvin viedä mihin vain rajojen taa. Niin pitääkin. Leikkiä hieman puhuakseni, voisi silloin vain säveltäjän nimeksi merkitä H. Leiviskä, antaisi sitten vain arvostelijain kuvitella, millainen nuorukainen tätä teosta on ollut kirjoittamassa.”


title: Shōmu

text: Shōmu (, 701 lähellä Naraa – 21. kesäkuuta 756, Nara) oli perinteisen vallanperimysjärjestyksen mukaan Japanin 45. keisari. Hänet muistetaan erityisesti buddhalaisen uskonnon suojelijana: hänen hallituskaudellaan maahan rakennettiin suuria buddhalaisia temppeleitä ja buddhalaisuudesta tuli käytännössä maan valtionuskonto.


title: Shōmu

text: Shōmu oli keisari Mommun ja Fujiwara no Miyakon, Fujiwara no Fuhiton tyttären poika. Hän oli vielä lapsi isänsä kuoleman aikaan, minkä vuoksi keisarinnat Gemmei ja Genshō hallitsivat ennen häntä. Shōmun täti ja edeltäjä, keisarinna Genshō, luovutti valtaistuimen hänelle vuonna 724. Hänen puolisonsa Kōmyō kuului Fujiwara-klaaniin, joten hän oli ensimmäinen keisari, jonka puoliso ei syntynyt keisarilliseen perheeseen.


title: Shōmu

text: Shōmu ja hänen vaimonsa olivat hurskaita buddhalaisia, ja keisari käyttikin suuria summia rahaa buddhalaisten temppelien ja luostarien rakennuttamiseen. Hänen tavoitteenaan oli luoda buddhalainen hallintojärjestelmä, joka voisi kilpailla maallisen byrokratian kanssa. Vuonna 741 hän määräsi perustettavaksi luostarin jokaiseen Japanin provinssiin (provinssitemppelit). Erityisesti hänet tunnetaan maan silloiseen pääkaupunkiin Naraan rakennetusta Tōdai-jin temppelistä, jonka Daibutsuden-halli on edelleen alkuperäistä pienempänäkin maailman suurin puurakennus, ja sen sisälle valetusta valtavasta Vairocana-buddhan patsaasta. Patsaan rakennustyöt aloitettiin vuonna 743 ja se valmistui vuonna 752; patsas on 16 metriä korkea ja painaa 500 tonnia. Kalliit rakennushankkeet tyhjensivät keisarillisen aarrekammion. Patsaan pyhitysseremoniassa käytetyt rituaaliesineet ja keisarille kuuluneet esineet ovat säilyneet hyvin, ja niitä pidetään temppelin Shōsō-in-hallissa.


title: Yön pedot

text: Yön pedot ("Them!") on vuonna 1954 valmistunut tieteiselokuva ihmiskunnan taistelusta jättiläismuurahaisia vastaan. Elokuva oli julkaisuhetkellään ensimmäisiä "ydinkoehirviö"-elokuvia ja Warner Brothersin menestynein elokuva.


title: Yön pedot

text: Poliisit löytävät New Mexicon aavikolta pikkutytön, joka ei pysty puhumaan. Tytön perhe on kadonnut ja heidän asuntovaununsa on tuhottu. Myöhemmin lisää ihmisiä katoaa ja löytyy kuolleena. Selviää, että alueella on vuosia aiemmin tehty ydinkokeita, mikä on saanut muurahaiset kasvamaan jättiläismäisiksi, vaarallisiksi hirviöiksi.


title: Sisäheitto

text: Sisäheitto eli synkopee on foneettinen ilmiö, jossa yksi tai useampi äänne jätetään pois sanan keskeltä. Tämä äänne on useimmiten painoton vokaali.


title: Sisäheitto

text:
Historiallisessa fonetiikassa sisäheitolla usein viitataan painottoman vokaalin poisjääminen.
Retorisena tai runollisena keinona saattaa äänteitä jäädä pois sanan keskeltä.Vaikka puhekielessä on monta ilmiötä, joita pidetään sisäheittona, sellaiset muodot kuin "didn't" ei pidetä sisäheittoina, vaan supistumina:Lounaismurteissa sisäheitto eli synkopee on hyvin yleinen ja koskee kolmi- tai useampitavuisten sanojen toisen avoimen tavun vokaalia, joka katoaa, kun ensimmäinen tavu on pitkä ja kolmas tavu alkaa l:llä, m:llä, n:llä, r:llä tai v:llä)Suomen puhekielessä yleisimmin pois jää vokaali i, jos sanan toisessa (painottomassa) tavussa on i-päätteinen diftongi, esim. "lannote" ja "tasottaa".


title: All That You Fear

text: All That You Fear on suomalaisen black metal -yhtye Impaled Nazarenen kahdeksas studioalbumi, vuodelta 2003. Albumi on nauhoitettu Anssi Kipon Astia-studiolla heinäkuussa 2003. Pitkäsoiton kuudes kappale, "Suffer in Silence", on omistettu yhtyeen entiselle, edesmenneelle kitaristi Teemu "Somnium" Raimorannalle.


title: All That You Fear

text: Pitkäsoiton toisesta kappaleesta, Armageddon Death Squadista, on tehty musiikkivideo.


title: Nikólas Tompázis

text: Nikólas Tompázis (, kansainvälisesti usein "Nicholas Tombazis", s. 22. huhtikuuta 1968 Ateena, Kreikka) on kilpa-auton suunnittelija, joka on työskentellyt Formula 1:ssä vuodesta 1992 lähtien Benettonin, McLarenin ja Ferrarin talleissa. Tompázis valmistui vuonna 1989 insinööriksi Cambridgestä (the Trinity College in Cambridge). Aeronautiikan PhD-tohtoriksi hän väitteli vuonna 1992 Lontoossa (aeronautical engineering at Imperial College London).


title: Nikólas Tompázis

text: Vuonna 1992 Tompáziksesta tuli Benettonin F1-tallin aerodynaamikko, ja hänet nimitettiin vuonna 1994 tallin aerodynamiikan johtajaksi. Kolme vuotta myöhemmin Tompázis siirtyi Scuderia Ferrarille ja hänestä tuli sekä aerodynamiikan johtaja että suunnitteluohjelman pääjohtajaja (CFD, Computanional Fluid Dynamics). CFD on tärkeä laskennallisen virtausdynamiikan ohjelmisto, mihin kilpailuissa ja testeissä kerätään todellisia mittaustuloksia analysointia varten. Yleensä kukin talli kehittää oman ohjelmiston eikä käytössä olevaa ohjelmistoa ole tavallisesti kaupallisesti saatavissa. CFD:n aineisto koostuu siis totetuneista mitatuista suureista eikä CFD:tä pidä sekoittaa erilaisiin mallinnusohjelmiin.


title: Nikólas Tompázis

text: Vuonna 2004 Tompázis palasi takaisin McLarenille Englantiin, missä hän työskenteli vastaavissa tehtävissä ja nimettiin pääsuunnittelijaksi. Pari vuotta myöhemmin vuonna 2006 Tompázis palasi takaisin Ferrarille pääsuunnittelijaksi, mutta varsin pian Tompázis jätti Ferrarin 16. joulukuuta 2014. Kaudella 2016 Tompázis työskenteli Manor Racingin tallissa.


title: Greifswald

text: Greifswald on kaupunki Saksassa Itämeren rannalla. Kaupungissa on arviolta 57 286 asukasta (vuonna 2015) ja sen pinta-ala on 50,74 neliökilometriä. Se on parhaiten tunnettu yliopistostaan.


title: Greifswald

text: Greifswald sijaitsee Koillis-Saksassa, Mecklenburg-Etu-Pommerin osavaltiossa. Kaupunki rakennettiin Itämeren eteläiselle rannalle, Rügenin ja Usedomin saarten väliin. Pienet saaret Koos ja Riems ovat osa kaupunkia.


title: Greifswald

text: Pieni Ryck-joki virtaa vanhan kaupungin lävitse ja laskee vetensä Greifswaldinlahteen. Kokonaisuudessaan kaupungin seutu on suhteellisen tasaista, korkein kohta nousee vain 36 metriin.


title: Greifswald

text: Ensimmäiset asukkaat Greifswaldissa olivat tanskalaisia munkkeja, jotka perustivat vuonna 1199 Eldena-luostarin. Vilkkaan suolakaupan ansiosta luostari kasvoi seudun uskonnolliseksi keskukseksi. Ensimmäiset dokumentit, jotka viittaavat kaupungin olemassaoloon ovat vuodelta 1248. Tasaisen väkiluvun kasvun vaikutuksen ansiosta Greifswald hyväksyttiin 1200-luvun lopulla ensimmäisten joukossa Hansaliittoon. Kaupankäynti toi kaupunkiin mukanaan hyvinvointia.


title: Greifswald

text: Greifswaldin pormestari Heinrich Rubenow perusti vuonna 1456 kaupunkiin yliopiston, Greifswaldin yliopiston.


title: Greifswald

text: Kolmikymmenvuotisen sodan päätteeksi vuonna 1631 Greifswald liitettiin Ruotsin kuningaskuntaan. Kaupunki pysyi Ruotsin hallussa lähes 200 vuotta, kunnes 1815 siitä tuli osa Preussia. Vuosina 1720–1815 Greifswald oli Ruotsin Pommerin pääkaupunki.


title: Greifswald

text: Greifswald selviytyi toisesta maailmansodasta lähes vaurioitta, ja kaupunki antautui puna-armeijalle taisteluitta. DDR:n aikoina lähes puolet kaupungin historiallisista rakennuksista tuhoutui, syinä muun muassa entisöinnin laiminlyönti sekä vanhankaupungin osittainen purkaminen. Saksojen yhdistyttyä on rakennusten kuntoon alettu kiinnittää jälleen huomiota.


title: Greifswald

text: Greifswaldin yliopistossa ("Ernst-Moritz-Arndt-Universität Greifswald") opiskelee noin 13 000 opiskelijaa. Yliopiston suomen kielen oppituoli on koko Saksan vanhin. Suomen kielen opiskelu tapahtuu samassa laitoksessa skandinaavisten kielten kanssa.


title: Kuoleman selli

text: Kuoleman selli ("Half Past Dead") on vuonna 2002 ensi-iltansa saanut saksalais-yhdysvaltalainen toimintaelokuva. Elokuvan ohjasi ja käsikirjoitti Don Michael Paul. Pääosissa esiintyivät Steven Seagal ja Morris Chestnut.


title: Saksalaiset eurokolikot

text: Saksalaiset eurokolikot ovat Saksalle lyötyjä eurokolikoita. Eurokolikoissa arvopuoli on kaikissa euromaissa samanlainen, mutta kääntöpuolen jokainen euromaa suunnittelee itse omille kolikoilleen.


title: Saksalaiset eurokolikot

text: Saksalaisissa eurokolikoissa on kaikkiaan kolme erilaista kääntöpuolta. Yhden, kahden ja viiden sentin kolikoihin kääntöpuolen suunnitteli Rolf Lederbogen ja niissä on kuvattuna tammen oksa. Kääntöpuolen 10, 20 ja 50 sentin kolikoihin suunnitteli Reinhard Heinsdorff ja niissä on kuvattuna Brandenburgin portti. Yhden ja kahden euron kolikoihin kääntöpuolen suunnittelivat Heinz Hoyer ja Sneschana Russewa-Hoyer ja niissä on kuvattuna kotka, joka on myös Saksan vaakunassa. Kaikkien Saksan eurokolikoiden kääntöpuolelta löytyy EU:n kaksitoista tähteä sekä kolikon valmistusvuosi.


title: Saksalaiset eurokolikot

text: Rahan kääntöpuolella on vuosiluvun yhteydessä pieni kirjain, joka kertoo missä se on lyöty:


title: Venäjän–Turkin sota

text: Venäjän–Turkin sota voi viitata moniin konflikteihin Venäjän ja Turkin välillä:


title: Ekvivalenssiperiaate

text: Ekvivalenssiperiaatteella ("ekvivalenssi, yhtäpitävä, täydellinen vastaavuus") tarkoitetaan pääasiallisesti Albert Einsteinin käyttöön ottamaan käsitettä, jonka mukaan gravitaation aiheuttama voima ja kiihtyvyyden seurauksena tunnettu voima on sama (havaitsija on ei-inertiaalikoordinaatistossa). Vastaavuus on myös aikavenymillä liikkeen ja painovoiman kesken, merenpinnan tasolla olevien kellojen aikaero pysyy siis samana riippumatta paikkojen leveysasteista.


title: Ekvivalenssiperiaate

text: Sillä voidaan myös tarkoittaa Kopernikuksen ideaa, että fysiikan lakien pitää olla voimassa kaikkialla maailmankaikkeudessa, tai että inertia- ja gravitaatiomassat ovat samat.


title: Ekvivalenssiperiaate

text: Ekvivalenssiperiaatetta on testattu hyvin tarkasti. Loránd Eötvösin vuonna 1908 tekemän kokeellisen mittauksen torsiovaa'an avulla sai selville, että ekvivalenssiperiaate on voimassa ainakin yhden miljardisosan tarkkuudella. Myöhemmillä mittauksilla on saatu selville, että periaate on voimassa vielä muutaman triljoonasosan tarkkuudessakin.


title: Räisälä (Siilinjärvi)

text: Räisälä on asuinalue Siilinjärven kunnassa. Alue sijaitsee noin kilometrin keskustasta pohjoiseen. Räisälässä on noin 200 kotitaloutta.


title: Räisälä (Siilinjärvi)

text: Räisälä rajoittuu pohjoisessa Pyylampeen, etelässä Siilinjärven keskustaan, idässä Ahmon asutusalueeseen ja lännessä Ahmon urheilualueeseen.


title: Itävaltalaiset eurokolikot

text: Itävaltalaiset eurokolikot ovat Itävallalle lyötyjä eurokolikoita. Eurokolikoissa arvopuoli on kaikissa euromaissa samanlainen, mutta kääntöpuolen eli kansallisen puolen jokainen euromaa suunnittelee itse omille kolikoilleen.


title: Itävaltalaiset eurokolikot

text: Itävaltalaisissa eurokolikossa on jokaisessa omanlaisensa kansallinen puoli, mutta yhteisenä teemana on kolmessa pikkukolikossa kukat, keskikokoisissa kolikoissa arkkitehtuuri ja kahdessa suurimmassa kolikossa itävaltalaisille tärkeä henkilö. Yhden sentin kolikossa on kuvattuna alppikatkero, kahden sentin kolikossa alppitähti ja viiden sentin kolikossa esikko. Kymmenen sentin kolikossa on kuvattuna Stephansdom, kahdenkymmenen sentin kolikossa Belvederen palatsi ja viidenkymmenen sentin kolikossa Wienissä sijaitseva Secession-rakennus. Yhden euron kolikossa on kuvattuna Wolfgang Amadeus Mozart ja kahden euron kolikossa nobelisti Bertha von Suttner.


title: Itävaltalaiset eurokolikot

text: Kaikkien Itävallan eurokolikoiden kansallisella puolella on myös kolikon arvo (toistettuna arvopuolelta), Itävallan kolmiraitainen lippu (heraldisin värisymbolein, pystyraidoitus kuvaa punaista), EU:n kaksitoista tähteä ja kolikon valmistusvuosi.


title: Belgialaiset eurokolikot

text: Belgialaiset eurokolikot ovat Belgialle lyötyjä eurokolikoita. Eurokolikoissa arvopuoli on kaikissa euromaissa samanlainen, mutta kääntöpuolen jokainen euromaa suunnittelee itse omille kolikoilleen. Belgialaisissa eurokolikoissa on kaikissa nykyisen hallitsijan Albert II:n muotokuva sekä hänen monogramminsa. Belgian eurokolikoissa on kääntöpuolella lisäksi EU:n kaksitoista tähteä. Belgiassa käteiseurot otettiin käyttöön vuoden 2002 alusta.


title: Belgialaiset eurokolikot

text: Vuonna 2008 kolikoihin lisättiin Belgian maatunnus BE, Albert II:n muotokuvaa muutettiin sekä monogrammi siirrettiin keskemmälle kolikkoa.


title: Belgialaiset eurokolikot

text: Vuonna 2009 Albert II:n muotokuva palautettiin alkuperäiseen, vuosina 1999–2007 käytettyyn.


title: Rocky Mountainin kansallispuisto

text: Rocky Mountainin kansallispuisto sijaitsee Yhdysvalloissa Coloradon osavaltiossa Boulderin kaupungin koillispuolella. Puiston pinta-ala on 1 075 neliökilometriä.


title: Rocky Mountainin kansallispuisto

text: Puiston korkeuserot ovat huimat: laaksot sijaitsevat noin 2 400 metriä merenpinnan yläpuolella, kun korkeimmat huiput kohoavat yli 4 300 metrin korkeuteen. Puiston korkein huippu on Longs Peak joka kohoaa 4 346 metrin korkeuteen. Alueella on myös yli sata 3 000 metriä ylittävää vuorenhuippua. Puistoon sisältyy kappale Kalliovuorten vedenjakajaseutua, sekä Coloradojoen latvat. Sen alueella on 150 järveä ja sata kilometriä puroja ja jokia, joiden varsilla elää monipuolinen rantojen eläimistö. Kolmannes puiston alueesta on puurajan yläpuolista tundraa. Maastonmuodot ovat jääkausien muokkaamat.


title: Rocky Mountainin kansallispuisto

text: Kansallispuistossa elää 20–24 karhua vuoden 2004–2006 tutkimusten mukaan, yli 350 paksusarvilammasta vuoden 2004 arvion mukaan, yli 500 peuraa vuoden 2006 arvion mukaan, 600–800 vapitia talvisin ja 30–50 hirveä. Kojootti on alueella tavallinen ja puumia arviolta on 20–30.


title: Rocky Mountainin kansallispuisto

text: Rocky Mountainin kansallispuistolla on 200 työntekijää ja noin 270 sesonkityöntekijää. Lisäksi vapaaehtoisia on toiminnassa mukana 1 700.


title: Alankomaalaiset eurokolikot

text: Alankomaalaiset eurokolikot ovat Alankomaille lyötyjä eurokolikoita. Eurokolikoissa arvopuoli on kaikissa euromaissa samanlainen, mutta kääntöpuolen jokainen euromaa suunnittelee itse omille kolikoilleen. Kaikkien kolikkojen kuva-aiheena on kuningatar Beatrixin profiili ja sanat "Beatrix, Koningin der Nederlanden", eli "Beatrix, Alankomaiden kuningatar". Alankomaissa käteiseurot otettiin käyttöön vuoden 2002 alusta.


title: Alankomaalaiset eurokolikot

text: Kaikissa Alankomaiden eurokolikoissa on kääntöpuolelta lisäksi EU:n kaksitoista tähteä ja kolikon lyöntivuosi.


title: Raution kirkko

text: Raution kirkko on Raution kylässä Kalajoella sijaitseva kirkko. Kalajoen ja Raution seurakuntien yhdistymisen johdosta se on Kalajoen seurakunnan käytössä. Rakennusmestari Simon Jylkkä-Silvénin suunnittelema puinen kirkko valmistui vuonna 1800. Kirkko on muodoltaan erivartinen ristikirkko, jonka poikkisakarat ovat päävartta lyhyemmät. Alkujaan kirkko oli aumakattoinen, mutta vuosina 1881-1884 sakaroihin rakennettiin päätykolmiot. Ristin keskuksessa kohoaa jalustaosasta pieni lyhty. Kirkkosalin sisäkatot ovat tasakattoiset ja sakaroiden leikkauskohdassa on kupumainen laajennus. Kirkkoa on remontoitu ainakin vuosina 1835, 1884, 1907 ja 1968.


title: Raution kirkko

text: Kirkon pinta-ala on 275 m. Kirkossa on 600 istumapaikkaa. Kirkon 8-äänikertaiset urut on rakentanut Hans Heinrich vuonna 1975. Kirkon nykyisen alttaritaulun on maalannut Hans Håkansson ja sen nimi on "Hyvä paimen". Aiempi alttaritaulu, Thomas Kiempen maalaama "Ristiinnaulittu" on vuodelta 1804.


title: Raution kirkko

text: Kirkon vieressä on kolminivelinen kellotapuli, joka on luultavimmin rakennettu samassa yhteydessä kuin itse kirkko. Tapulissa on yksi kello vuodelta 1807.


title: Suomen tataarit

text: Suomen tataarit on noin 800–900 hengen tataarinkielinen vähemmistö, josta suurin osa asuu pääkaupunkiseudulla. Tataarin kieli kuuluu turkkilaisten kielten läntisen haaran kiptšakkilaisen ryhmän kiptšakkilais-bolgaarilaiseen alaryhmään jossa on useita eri murteita. Suomen tataarit puhuvat pääosin tataarin kielen misäärimurretta.


title: Suomen tataarit

text: Suomen tataariyhteisö syntyi maahanmuuton myötä 1800-luvun loppupuolella ja 1900-luvun alussa. Pääryhmän Suomeen saapuneista tataareista muodostavat misääritataarit (98 %). Loput ovat muita, kuten kirgiisi-, uzbekki-, turkmeeni- ja turkkilaistaustaisia. Misääritataarit on luokiteltu omaksi tataariheimoksi, joka eroaa selkeästi muista tataariheimoista. Sana tataari kattaa Venäjällä eri heimoja, jotka saattavat erota selvästi toisistaan etnisin perustein.


title: Suomen tataarit

text: Ensimmäiset Kazanissa käyneet misääritataarit olivat Iivana Julman sotilaita sodassa, jossa Kazanin kaupunki vallattiin. Mikään puolueeton tutkimus ei osoita misääritataareiden olevan turkkilaisia tai Kazanin tataareita. Misääritataareiden sotilaallisena tehtävänä oli vuosisatoja Kazanin kaanikunnan (1350–1600) alistaminen Venäjän valtaan. Nämä sotilaspalvelukset tehtiin Venäjän valtakunnan alaisuudessa ja käskystä.


title: Suomen tataarit

text: Suomeen ennen 1940-lukua saapuneet tataarit ovat kokonaisuudessaan lähtöisin Sergatsin (Nižni Novgorod) piirikunnan alueelta. Kaupunki perustettiin 1500-luvun alkupuolella sotilasleiriksi sodassa tataareita vastaan. Nimi on ortodoksivenäjää ja on suomeksi 'karhuleiri'. Suomeen saapuneet tataarit ovat suurelta osin lähtöisin tästä Sergatsin piirikunnan alueelta (noin 98 %), eritoten Aktukin kylästä (noin 80 %).


title: Suomen tataarit

text: Ruhtinas Morozov lahjoitti 1669 Aktukin ja muut alueella olevat kylät misääritataareille palkkiona hyvin suoritetuista sotilastehtävistä Kazanin tataareiden kukistamisessa. Aktukiin tulleiden misääritataareiden viimeinen kokonaisvaltainen sotilastehtävä oli Surajoen kasakkavartiointi vuosina 1550–1660. Misääritataarit ovat 1400-luvulta lähtien olleet useita vuosisatoja osa Venäjän armeijaa..


title: Suomen tataarit

text: Tataarien äidinkieli on kipcakkielen läntinen misäärimurre ja uskonto islam. Islamiin kääntymisen ajankohdasta ei ole varmaa tietoa. Suomeen tulleiden misääritataarien juurien arvellaan olevan suurelta osin suomalais-ugrilaisissa kansoissa (Meshtshera-heimo) 1200–1400-luvuilta..


title: Suomen tataarit

text: Tataarit muuttivat Suomeen Venäjältä, ja muuttoliike jatkui aina vuoteen 1935 asti. Suomen itsenäistyttyä ja uskonnonvapauslain astuttua voimaan Suomen tataarit perustivat uskonnollisen yhdyskunnan, Suomen muhamettilaisen seurakunnan 24.4.1925.


title: Suomen tataarit

text: Suomeen saapuneet tataarit asettuivat Viipuriin. Kun kaupunki liitettiin Neuvostoliittoon, siellä asuneet tataarit muuttivat lähinnä Helsinkiin, Turkuun ja Tampereelle, joissa tataareja asui jo entuudestaan. Suomen tataarit ovat hyvin pitkälle länsimaistuneet ja sopeutuneet suomalaiseen yhteiskuntaan menettämättä silti omaa kulttuuriperintöään.


title: Suomen tataarit

text: Suomeen saapuneet tataarit olivat jo vuosisatoja olleet venäläisten ja suomalais-ugrilaisten kansojen kanssa tekemisissä, joten sulautuminen oli melko helppoa, eritoten koska Suomi kuului muuttoaikoina Venäjään. Suomeen saapuneet misääritataarit olivat pääasiassa lähtöisin melko köyhistä oloista. Kylät kuuluivat suvuille ja poikkesivat siltä osin naapuriheimojen, mordvalaisten ja venäläisten, kylistä, joten osa misääritataarikylien asukkaista oli pakostakin muutettava elinehtojensa vuoksi pois synnyinkylistään.


title: Suomen tataarit

text: Terijoelle syntyi toinen tataarikeskittymä. Kun paikkakunta liitettiin Neuvostoliittoon, sen asukkaat, myös tataarit, siirrettiin Järvenpäähän. Järvenpäässä oli jo ennen sotia asunut jonkin verran tataareja, ja jatkosodan aikana Järvenpäähän rakennettiin moskeija. Nykyäänkin Järvenpäässä sijaitsee Helsingin ja Tampereen jälkeen suurin tataariyhteisö, joskin se on pienentynyt huippuajoista paljon.


title: Suomen tataarit

text: Talvisodan syttymishetkellä islam-seurakunnan jäsenmäärä oli vajaa tuhat. Talvisodan ja jatkosodan aikana Suomen armeijassa palveli 156 yhteisön jäsentä, joista 10 kaatui ja 13 haavoittui. Suomen Islam-seurakunnan naisista otti sotiin osaa 17 lotta- ja muonitustehtävissä. Tätä osallistumismäärää on prosentuaalisesti katsottuna pidettävä huomattavana. Vuonna 1987 Suomen itsenäisyyden 70. juhlavuonna seurakunta perusti sotaveteraanirahaston. Samalla asetettiin sotaveteraanitoimikunta koordinoimaan ja johtamaan veteraanitoimintoja.


title: Suomen tataarit

text: Tataarien perustamia ovat myös kulttuurijärjestö Suomen turkkilaisten yhdistys FTB ("Finlandiya Türkleri Birligi") ja urheilujärjestö Yolduz 1945. Tataarinkielistä koulutusta järjestettiin Helsingissä vuosina 1948–1969. FTB seuran säännöt ja sopimuskirja on päivätty Helsingissä 14. huhtikuuta 1935. Seuran sääntöjen kaksi ensimmäistä pykälää ovat seuraavat: 1. Seuran nimi on Finlandia Tûrkleri Birligi (Suomen Turkkilaisten Seura) ja sen kotipaikka on Helsingin kaupunki. 2. Seuran tarkoituksena on: a, herättää ja edistää Suomessa asuvien turkkilaisten kansallistuntoa ja sivistysharrastusta sekä vaalia kansallista kulttuuria b, toimia Suomen turkkilaisten yhdistävänä ja edustavana elimenä. Säännöissä ei ole mainintaa tataareista.


title: Kiinteistötalous

text: Kiinteistötalous on tekniikan ala, jossa keskitytään tutkimaan ympäristöä sijoittamisen, suunnittelun, suojelemisen ja lain näkökulmasta. Kiinteistötalouden asiantuntijoita tarvitaan esimerkiksi kiinteistöjohtajina, maankäytön suunnittelijoina, maanmittausinsinööreinä ja kiinteistömarkkinoiden tutkijoina.


title: Yleisurheilu kesäolympialaisissa 1900

text: Vuoden 1900 kesäolympialaisissa Pariisissa järjestettiin yleisurheilussa 23 kilpailutapahtumaa, kaikki miehille.


title: Yleisurheilu kesäolympialaisissa 1900

text: Kilpailut järjestettiin Racing Club de Francen kentällä Bois de Boulognessa.


title: Luxemburgilaiset eurokolikot

text: Luxemburgilaiset eurokolikot ovat Luxemburgille lyötyjä eurokolikoita. Eurokolikoissa arvopuoli on kaikissa euromaissa samanlainen, mutta kääntöpuolen jokainen euromaa suunnittelee itse omille kolikoilleen. Kaikissa kolikoissa on samanlainen kääntöpuoli, niissä esiintyy suurherttua Henri ja teksti "Lëtzebuerg", joka on Luxemburg luxemburgin kielellä. Luxemburgin laki vaatii metallirahoihin hallitsijan kuvan. Luxemburg ei itse valmista kolikoitaan.


title: Luxemburgilaiset eurokolikot

text: Kaikista Luxemburgin eurokolikoista löytyy kääntöpuolelta lisäksi EU:n kaksitoista tähteä sekä kolikon valmistusvuosi.


title: Lippajärvi (järvi)

text:
Lippajärvi on suurimmaksi osaksi Espoossa sijaitseva rehevä järvi. Sen luoteispuolella on samanniminen kaupunginosa, kaakkoispuolella on Viherlaakso. Järven länsipää ulottuu hieman myös Kauniaisten alueelle. Järvi laskee luoteiskulmastaan Pitkäjärveen ja sieltä edelleen Espoonjokea pitkin Espoonlahteen. Järven etelä- ja pohjoisrannoilla on yleiset uimarannat.
Vesi syvenee tasaisesti rannoilla.


title: Lippajärvi (järvi)

text: Lippajärven vedenlaatu on 1980- ja 1990-luvuilla sekä 2000-luvun alussa ollut välttävä. Vuonna 2001 alkanut hapetus on parantanut järven happitilannetta huomattavasti.


title: Lippajärvi (järvi)

text: Järven matalissa osissa, varsinkin järven eteläosassa kasvillisuus on runsasta. Kasvillisuuden seassa on paljon pinnalla kuplivana massana kelluvaa viherlevää.


title: Lippajärvi (järvi)

text: Lippajärven kalasto on särkikalavaltainen ja petomaisten lajien osuus on pieni. Hoitokalastuksia Lippajärvellä on toteutettu useaan kertaan 2000-luvulla.


title: Lippajärvi (järvi)

text: Valuma-alue on pääosin pientaloaluetta. Lippajärvi on kokonaisuudessaan rauhoitettu.


title: Lippajärvi (järvi)

text: Viherlaakson puolella etelärannalla sijaitsee Lippajärven uimaranta ja Lippajärven asuinalueella pohjoisrannalla Vilniemen uimaranta.


title: Irlantilaiset eurokolikot

text: Irlantilaiset eurokolikot ovat Irlannille lyötyjä eurokolikoita. Eurokolikoissa arvopuoli on kaikissa euromaissa samanlainen, mutta kääntöpuolen jokainen euromaa suunnittelee itse omille kolikoilleen. Kaikissa kolikoissa on samanlainen kääntöpuoli, niissä on kuvattuna iiriläisharppu.


title: Irlantilaiset eurokolikot

text: Kaikista Irlannin eurokolikoista löytyy kääntöpuolelta lisäksi EU:n kaksitoista tähteä sekä kolikon valmistusvuosi.


title: Theodore Rooseveltin kansallispuisto

text: Theodore Rooseveltin kansallispuisto sijaitsee Pohjois-Dakotan osavaltiossa lähellä Yhdysvaltojen pohjoisrajaa. Se muodostuu kolmesta karusta maa-alueesta, joiden yhteispinta-ala on 285 neliökilometriä. Puisto on saanut nimensä presidentti Theodore Rooseveltin mukaan. Hän omisti muutaman vuoden ajan karjatilan, joka on nykyisin osa kansallispuistoa. Roosevelt pakeni karjatilalle kahdeksi vuodeksi toipumaan vaimonsa ja äitinsä kuolemasta 1884.


title: Theodore Rooseveltin kansallispuisto

text: Puiston tunnetuin eläinlaji on biisoni. Muita eläimiä ovat preeriakoirat, vuoristolampaat, kojootit, villihevoset, villit kalkkunat ja kalkkarokäärmeet. Biisonit ja vuoristolampaat istutettiin alueelle 1956 niiden kadottua lähes sukupuuttoon noin 75 vuotta aiemmin. Jotta biisonit pysyisivät erossa lähiseutujen kesyistä naudoista, koko puisto on aidattu piikkilangalla.


title: Lentämisen teoriakoulutus

text: Lentämisen teoriakoulutus on lentolupakirjoihin ilmailuviranomaisen vaatima teoreettinen oppi. Seuraava kuvaus kuvailee kiinteäsiipisten ilma-alusten ohjaajan teoriakoulutuksen pääpiirteet olematta koulutusmateriaali, mutta kuvaten sen sisältöä. Opetuksen laajuus vaihtelee ollen suurempi moottoroiduilla ilma-aluksilla kuin purjelentokoneilla ja liitovarjoilla. Ammattilentäjille vaatimukset ovat alla esiteltyjä vaativammat.


title: Lentämisen teoriakoulutus

text: Siviili-ilmailun säännöt noudattelevat kansainvälisen siviili-ilmailujärjestön ICAOn 1940-luvulla laatimia ohjeita. Niistä muun muassa Euroopan unioni, Yhdysvallat ja perinteiset suuret ilmailumaat kuten Englanti, Ranska, Saksa ja Venäjä ovat laatineet omat ilmailumääräyksensä. Euroopan lentoturvallisuusviranomainen on EASA ja Euroopan lennonhallintaorganisaatio on Eurocontrol, joiden määräykset pätevät koko EU:n alueella. Kansallisia määräyksiä on edelleen. Suomessa lentoturvallisuusviranomainen ja ilmailumääräysten laatija ja niiden noudattamisen valvoja oli Ilmailulaitos, jonka sisällä toimi Lentoturvallisuushallinto, nyttemmin Trafi.


title: Lentämisen teoriakoulutus

text: Suomessa ylin ilmailua koskeva määräys on vuonna 2005 päivitetty ilmailulaki. Sitä täydentää Ilmailuasetus. Lentoturvallisuushallinnon julkaisemat Lentomääräykset ovat kattavin lentämistä säätelevä määräysten kokoelma.


title: Lentämisen teoriakoulutus

text: Lentoturvallisuushallinto seuraa ilmailua jatkuvasti ja julkaisee kuukausittain muutoksia ilmailun pysyväisluonteisiin määräyksiin, esimerkiksi Suomen ilmailukäsikirjaan (AIP). Päivittäin annetaan NOTAM-tiedotteita (Notices to airmen, tiedotteita lentäjille), jossa ilmoitetaan esimerkiksi jonkin lentokentän lyhytaikaisista lentorajoituksista.


title: Lentämisen teoriakoulutus

text: Lentokoulutuksessa ilmailumääräykset on eräs oppiaine, jonka tenttiminen vaaditaan ennen yksinlentoja.


title: Lentämisen teoriakoulutus

text: Lentokonerakenteet opetetaan lentäjälle, jotta hän ymmärtää etenkin lentokoneen liikehtimiskyvyn ja kuormankantokyvyn. Rakenteiden huollettavuuden ja toisaalta esimerkiksi mahdollisen korroosion aikaansaaman lujuuden menetys opetetaan kaikille lentäjille.


title: Lentämisen teoriakoulutus

text: Lentokoneen kuormitus muodostuu sen painosta, aerodynaamisesta nostovoimasta ja vastuksesta, työntövoimasta ja kiihtyvyyskuormista. Lentokoneen suorituskyky ja rasitukset riippuvat koneen painosta - siksi lentokoneen rakenne pyritään tekemään mahdollisimman keveäksi.Lentäjän aerodynamiikan perusteet sisältää seuraavat aiheet:


title: Lentämisen teoriakoulutus

text: Mm.


title: Lentämisen teoriakoulutus

text: Ilmailumääräysten mukaan lentäjän tulee lentää vain sellaisessa säässä, jossa lentäminen on turvallista. Koneen päällikkö on vastuussa oikeiden säätietojen hankkimisesta koko lennon aikaa koskien. Tällöin hän on vastuussa lentoreitin sääennusteiden tulkitsemisesta myös tilanteessa, jossa sää muuttuu erilaiseksi kuin on ennustettu. Tällöin hänen tulee esimerkiksi muuttaa lentosuunnitelmaa.


title: Lentämisen teoriakoulutus

text: Sääopin perusteet kattavat ilmakehän, ilman, ilmanpaineen, ilman kosteuden, ilman lämpötilan ja kastepisteen ymmärtämisen. Korkea lämpötila ja suuri kosteus alentavat muun muassa moottorin suoritusarvoja. Alhainen ilman lämpötilan ja kastepisteen ero lisää muun muassa kaasuttimen jäätymisen riskiä. Näkyvyys ja lento erossa pilvistä tai huonossa näkyvyydessä lentäminen mittareiden avulla ovat oleellisia turvallisuustekijöitä. Oppimateriaali sisältää näkyvyyteen vaikuttavat tekijät (merisavu, auer, sumu jne.) ja eri pilvien kuvaukset. Muita turvallisuustekijöitä ovat turbulenssi, ukkospilvet, tuulishear (windshear, tuulileikkaus) ja inversiot sekä koneen siipien ja kaasuttimen jäätymiseen vaikuttavat tekijät (alijäähtyneen veden esiintyminen pilvissä). Esimerkiksi tuulen nopeuteen vaikuttaa maan pinnan kitka johon vaikuttavat puuston korkeus, erilaiset rakennelmat ja korkeus maanpinnasta.


title: Lentämisen teoriakoulutus

text: Varsinaiseen meteorologiaan liittyvät troposfäärissä esiintyvät sääilmiöt: matalapaine, korkeapaine, säärintamat, pilvet, sumu, sateet, ukkonen, näkyvyys, tuulet, ilmamassat ja -rintamat, jäätyminen sekä purjelentoon liittyvät termiikit, rinnetuuli ja aaltovirtaukset. Talvilentoon vaikuttaa myös lumi.


title: Lentämisen teoriakoulutus

text: Erityisesti ilmailuun liittyviä asioita ovat lentosääpalvelu, sääkarttojen tulkitseminen ja erilaiset koodatut sääviestit kuten METAR, GAFOR, TAF. Ylen TV1:n tekstitelevision sivu 428 listaa Suomen lentoasemien METAR- ja TAF-sanomat. Ilmatieteen laitoksen sivustolla on sekä esimerkkejä sääsanomista että terminologiaa.


title: Lentämisen teoriakoulutus

text: Lentosuunnistuksen teoriaan kuuluvat seuraavat aiheet


title: Lentämisen teoriakoulutus

text: Ilma-aluksen varustus


title: Lentämisen teoriakoulutus

text: Jokaisessa ilma-aluksessa on ilmailumääräysten mukaan oltava tietty vähimmäisvarustus, joka riippuu lähinnä siitä, millaiseen toimintaan alus on tarkoitettu käytettäväksi. Esimerkiksi Cessna 152:ssa, minimivarustukseen kuuluvat:


title: Lentämisen teoriakoulutus

text: Ilmailulääketiede määrittelee lentävän henkilöstön terveysvaatimukset. Merkittävimmät lentokoneen ohjaamisen lääketieteelliset ongelmat koskevat seuraavia ilmakehää ja lentokoneen muuttuvaan asentoa koskevia seikkoja:


title: Child in Time (albumi)

text: Child in Time on Ian Gillan Bandin albumi, joka julkaistiin vuonna 1976. Se oli ensimmäinen julkaisu jolla Ian Gillan oli mukana Deep Purplesta lähtönsä jälkeen. Levyn tuotti myös Deep Purplesta tuttu Roger Glover.


title: Ted Gärdestad

text: Ted Arnbjörn Gärdestad (s. 18. helmikuuta 1956 Sollentuna – 22. kesäkuuta 1997 Sollentuna) oli ruotsalainen laulaja, laulunkirjoittaja ja muusikko.


title: Ted Gärdestad

text: Vuonna 2009 Gärdestadin kolme ensimmäistä albumia "Undringar" (1972), "Ted" (1973) ja "Upptåg" (1974) pääsi mukaan kirjaan "Tusen svenska klassiker", johon koottiin tuhat Ruotsissa julkaistujen kirjojen, elokuvien, äänilevyjen ja tv-ohjelmien klassikkoa.


title: Ted Gärdestad

text: Gärdestadin ensimmäinen hitti oli vuonna 1972 ilmestynyt "Jag vill ha en egen måne". Muita hänen tunnetuimpia kappaleitaan ovat muun muassa ”Oh, vilken härlig da”, ”Satellit”, "Sol, vind och vatten" ja "Himlen är oskyldigt blå". Kappaleitaan hän teki yhdessä isoveljensä Kennethin kanssa. Ted sävelsi tavallisesti musiikin ja Kenneth kirjoitti sanat.


title: Ted Gärdestad

text: Gärdestad avioitui vuonna 1976 Povel Ramelin tyttären Lotan kanssa. Liitto ei kuitenkaan kestänyt kovin kauan. Avoliitostaan Ann Zachariaksen kanssa Gärdestad sai kaksi lasta.


title: Ted Gärdestad

text: Gärdestad voitti vuonna 1979 Melodifestivalen-laulukilpailun kappaleella ”Satellit” ja pääsi edustamaan Ruotsia saman vuoden Euroviisuissa. Hän sijoittui sijalle 17 saavutettuaan 8 pistettä.


title: Ted Gärdestad

text: Vuonna 1981 Gärdestad liittyi uskonnolliseen Bhagwanin ympärille syntyneeseen liikkeeseen. Hän alkoi pukeutua viininpunaisiin vaatteisiin ja vaihtoi nimensä Swami Sangit Upasaniksi. Gärdestad matkasi säännöllisesti Yhdysvaltain Oregoniin, jossa liikkeen päämajana toimiva maatila sijaitsi. Rakennuksen ulkopuolella oli vahdissa aseistautuneita vartijoita. Gärdestad toimi tilalla toisinaan levyjuontajana. Bhagwan-liikkeessä meditoitiin ja luennoitiin ensin vapaasta rakkaudesta ja seksistä, kunnes alkoi levitä huhuja aidsista. Gärdestad joutui eristetyksi, kun hänellä havaittiin ihottumaa. Tapauksen takia hänelle kehittyi bakteerikammo. Hän käytti käsineitä ja pesi itseään jatkuvasti.


title: Ted Gärdestad

text: Samana vuonna hän julkaisi kuudennen studioalbuminsa "Stormvarning", joka päätyi listasijalle 31. Sijoitus oli floppi verrattuna aiempiin albumeihin.


title: Ted Gärdestad

text: Lokakuussa 1985 FBI:n agentit laskeutuivat helikopterilla maatilalle ja vangitsivat Bhagwanin. Gärdestad palasi Ruotsiin.


title: Ted Gärdestad

text: Vuonna 1986 Ruotsin pääministeri Olof Palmen murhan jälkeen levisi huhu, että Gärdestad olisi murhaaja. Tedille alettiin huudella kadulla, mikä ahdisti häntä. Hän muutti vanhempiensa luokse ja sulkeutui omaan huoneeseensa meditoimaan ja säveltämään musiikkia. Poliisi tuli kotikäynnille tarkistamaan huhujen paikkansapitävyyttä ja totesi ne perättömiksi. Gärdestadin silloinen avopuoliso Ann Zacharias on kuvannut tilannetta painajaiseksi, ja että hän itsekin alkoi lopulta lähes uskoa huhuihin.


title: Ted Gärdestad

text: Gärdestad työskenteli sairastumisen aikoihin Billy Buttsin studiolla. Vuonna 1988 tuolloin 32-vuotias Gärdestad rikkoi tavaroita veljensä Kennethin asunnolla, minkä jälkeen hän viskoi kadulla tiiliä ihmisiä päin. Hänet pidätettiin, ja diagnosoitiin sittemmin skitsofrenia. Tapauksen jälkeen läheiset olivat huolissaan Gärdestadin ollessa kaupungilla. Skitsofrenia salattiin muilta, koska sitä hävettiin ja siitä vaiettiin jopa perheen sisällä, kutsuen sairautta korkeintaan psykoosiksi tai psyykkisiksi ongelmiksi. Veli on myöhemmin katunut turhaa häpeää. Hän uskoo ensimmäisten oireiden ilmaantuneen 1985, jolloin hän havaitsi Tedin muuttuneen neuroottisen bakteerikammoiseksi.


title: Ted Gärdestad

text: Gärdestad kuuli huutavia ääniä päänsä sisällä, joita hän yritti vaientaa siinä onnistumatta. Kerran hän viilteli kättään juustohöylällä saadakseen muuta ajateltavaa. Hän ei halunnut ajatella, että hänen päässään olisi jotain vikaa.


title: Ted Gärdestad

text: Gärdestad kuoli 41-vuotiaana kesällä 1997 tehtyään itsemurhan hyppäämällä junan eteen. Ennen kuolemaansa hän teki laulun "I den stora sorgens famn". Kenneth kertoi skitsofreniasta julkisuudessa kuoleman jälkeen ja kirjoitti veljestään kirjan nimeltä "Jag vill ha en egen måne" yhdessä Tedin ystävän Keijo Liimataisen kanssa.


title: Starsem

text: Starsem on vuonna 1996 perustettu länsi-eurooppalais-venäläinen avaruusteknologiayhtiö, jonka ainoa myyntiartikkeli on venäläinen Sojuz-kantoraketti. Vuoteen 2008 asti laukaisut tehdään Baikonurin kosmodromilta, 2009 alkaen myös Kourousta, Etelä-Amerikasta.


title: Starsem

text: Sen omistus jakautuu seuraavasti


title: Johnny Van Zant

text:
Johnny Van Zant (s. 27. helmikuuta 1959 Jacksonville, Florida, USA) on yhdysvaltalainen southern rock -laulaja. Hän on Lynyrd Skynyrd -yhtyeen alkuperäisen laulajan Ronnie Van Zantin sekä .38 Special -yhtyeen perustajan ja laulajan Donnie Van Zantin nuorin veli.
Van Zantin ensimmäinen yhtye oli "The Austin Nickels Band", jonka nimi myöhemmin muutettiin "The Johnny Van Zant Bandiksi". Sen ensimmäinen levytys oli No More Dirty Deals, joka luetaan Van Zantin soololevytykseksi.


title: Johnny Van Zant

text: Hän on ollut Lynyrd Skynyrdin laulaja sen uudelleenkokoamisesta 1987 saakka.


title: Johnny Van Zant

text: Johnny Van Zant on myös julkaissut duettolevyjä veljensä Donnien kanssa. Brother To Brother (1998), Van Zant II (2001), Get Right With The Man (2005), My Kind of Country (2007).


title: Tonkatsu

text: Tonkatsu (豚カツ, とんかつ, tai トンカツ) on suosittu japanilainen porsaanleikettä muistuttava ruokalaji. Se tehdään leivittämällä eli kastamalla porsaankyljykset kananmunaan, jauhoihin ja "pankoon", joka on länsimaista korppujauhoa ilmavampaa johtuen leivänmurusten suuremmasta koosta. Lopuksi kyljykset uppopaistetaan eli friteerataan kuumassa öljyssä sekä leikataan viipaleiksi ruokailua varten.


title: Tonkatsu

text:
Ruoka on nimeään myöten japanilainen jäljitelmä kotletista eli leikkeestä tai kyljyksestä, englanniksi cutlet. Japaniksi se on translitteroituna suunnilleen "katsu-retsu", johon lisätään porsaanlihaa tarkoittava "ton"-alku. Tonkatsua tarjoillaan pääasiallisesti kahtena vaihtoehtona, jotka ovat vähärasvainen filepalasta valmistettu "hire" (ヒレ) ja rasvaisempi porsaankyljyksestä valmistettu "rōsu" (ロース).
Tyypillinen lisäke on ohueksi lastuttu kaaliraaste ja misokeitto, mutta tonkatsua voidaan tarjota myös voileivän välissä ("tonkatsu-sando"). Kastikkeeksi käy erityinen tonkatsukastike (トンカツソース), joka muistuttaa paljon Worcesterkastikkeella terästettyä ketsuppia. Worcesterkastikkeen japanilainen vastine "Usutā sōsu" (ウスターソース) sisältää hedelmiä ja vihanneksia kuten omenaa ja tomaattia. Se on englantilaista esikuvaansa makeampaa. Tonkatsukastike on hyvin samanlaista mutta hieman paksumpaa, minkä vuoksi se soveltuu erinomaisesti käytettäväksi uppopaistetun ja leivitetyn ruoan kanssa.


title: Tonkatsu

text: Kastikkeen lisäksi tonkatsun kanssa nautitaan väkevää englantilaistyyppistä sinappia ("karashi", 芥子, 辛子, からし) sekä toisinaan makua antamaan lisätään sitruunaviipale.


title: Ortodoksinen Lähetys

text: Ortodoksinen Lähetys ry on Suomen ortodoksisen kirkon ulkomaan lähetystyötä tekevä järjestö, joka perustettiin vuonna 1977 hoitamaan Pyhän Sergein ja Hermanin Veljeskunnan (PSHV) aiemmin hoitamaa ulkolähetystoimintaa. Merkittävin ulkomaankohde on Kenia.


title: Ortodoksinen Lähetys

text: Järjestön toimisto sijaitsee Helsingissä. Ortodoksisen Lähetyksen hallituksen puheenjohtajana toimii arkkipiispa Leo. Varapuheenjohtaja on Outi Vasko, joka toimii myös lähetyssihteerinä.


title: Espanjalaiset eurokolikot

text: Espanjalaiset eurokolikot ovat Espanjalle lyötyjä eurokolikoita. Eurokolikoissa arvopuoli on kaikissa euromaissa samanlainen, mutta kääntöpuolen jokainen euromaa suunnittelee itse omille kolikoilleen. Yhden ja kahden euron kolikoissa on kuningas Juan Carlos I. Viidenkymmenen, kahdenkymmenen ja kymmenen sentin kolikoissa on Miguel de Cervantesin kuva. Viiden, kahden ja yhden sentin kolikoiden kuva-aiheena on Santiago de Compostelan katedraali.


title: Espanjalaiset eurokolikot

text: Kaikista Espanjan eurokolikoista löytyy kääntöpuolelta lisäksi EU:n kaksitoista tähteä sekä kolikon valmistusvuosi sekä sana "España".


title: Espanjalaiset eurokolikot

text: Vuonna 2010 Espanja päivitti kolikoiden ulkonäön vastaamaan Euroopan komission uusia säännöksiä. Kolikoissa on samat kuvat kuin aiemminkin, mutta vuosiluku on siirretty kolikon reunalta sisäosaan sekä ulkokehän kaikki kaksitoista tähteä ovat koholla tasaiselta alustalta.


title: Piperatsiini

text: Piperatsiini (vedetön) on sekundäärinen amiini ja heterosyklinen yhdiste, jonka kemiallinen kaava on CHN. Siitä käytetään myös nimiä "antireni", "1,4-diatsasykloheksaani", "1,4-dietyleenidiamiini", "dietyleeni-imiini", "heksahydropiratsiini" ja "piperatsidiini".


title: Piperatsiini

text: Piperatsiini on normaaliolosuhteissa olomuodoltaan kiinteää, värittömiä kiteitä taikka valkoisia hiutaleita, palavaa ja hygroskooppista (kosteutta itseensä sitovaa) ainetta, jolla on pistävä haju. Piperatsiinin moolimassa on 86,14 g/mol, sulamispiste 106 °C, kiehumispiste 146 °C, suhteellinen tiheys 1,07 g/cm (vesi = 1,0 g/cm), leimahduspiste 65 °C, itsesyttymislämpötila 320 °C ja CAS-numero 110-85-0. Piperatsiini liukenee veteen 15 g/100 ml lämpötilan ollessa 20 °C sekä myös alkoholiin.


title: Piperatsiini

text: Piperatsiini hajoaa palaessaan ja muodostaa myrkyllisiä typen oksideja sekä reagoi happoanhydridien, vahvojen happojen ja voimakkaiden hapettimien kanssa.


title: Piperatsiini

text: Piperatsiinia käytetään lääkeaineiden ja torjunta-aineiden valmistuksessa. Lääkkeenä piperatsiinia käytetään kihomatojen ja suolinkaisten häädössä. Piperatsiinia käytetään myös vulkanointikiihdyttimenä kumiteollisuudessa sekä antioksidanttina, korroosionestoaineena tekstiiliväreissä ja kemian analyyseissä.


title: Piperatsiini

text: Piperatsiinin vedellinen muoto on piperatsiiniheksahydraatti CHN·6HO, jonka CAS-numero on 142-63-2.


title: Piperatsiini

text: Lyhytaikaisessakin altistumisessa piperatsiini voi syövyttää silmiä, ihoa ja hengitysteitä. Höyryn hengittäminen voi aiheuttaa keuhkopöhöä sekä altistumisesta voi seurata myös vaikutuksia hermostossa. Aine voi aiheuttaa vaaraa ympäristölle, erityisesti kaloille.


title: Gillan’s Inn

text: Gillan’s Inn on Ian Gillanin sooloalbumi, joka julkaistiin 18. huhtikuuta 2006. Se on Ian Gillanin uran 40-vuotisjuhlalevy, joka sisältää Ian Gillanin suosikkikappaleita uran varrelta uudelleen soitettuina. Mukana on monia vierailevia tähtiä mm. Joe Elliot (Def Leppard), Tony Iommi (Black Sabbath), kitaristi Joe Satriani, Janick Gers (Iron Maiden), Uli Jon Roth (Scorpions), Robby Takac ja Johnny Rzeznik (Goo Goo Dolls) ja Ronnie James Dio (Dio).


title: Gillan’s Inn

text: Albumi julkaistiin DualDisc-levynä, jossa toinen puoli on audio-cd ja toinen puoli DVD.


title: Kultalusikka

text: Kultalusikka on Kotiteollisuuden EP vuodelta 2004. Nimikappaleen lisäksi julkaisu sisältää Imatra Big Band Festivalilla heinäkuussa 2004 livenä nauhoitettuja kappaleita "Tomusta ja tuhkasta"-, "Kuolleen kukan nimi"- ja "Helvetistä itään" -albumeilta.


title: Kultalusikka

text: EP sijoittui Suomen singlelistalla parhaimmillaan toiselle sijalle.


title: Final Fantasy VI:n hahmot

text: Tämä artikkeli käsittelee Squaren videopelissä "Final Fantasy VI" esiintyviä kuvitteellisia hahmoja. Tähän päivään saakka "Final Fantasy VI" on sisältänyt "Final Fantasy" -sarjan laajimman pelattavien hahmojen valikoiman, johon lukeutuu 14 hahmoa. Yhtä lukuun ottamatta kullakin hahmolla on omakohtainen erikoistaitonsa. Pelissä on myös muutama väliaikaisesti ohjattava hahmo.


title: Final Fantasy VI:n hahmot

text: Terra Branford () on maailmaa alistavan Imperiumin sotilaana toiminut maagi, joka jo syntyessään omisti taialliset lahjansa. "Final Fantasy VI":n hahmoista Terra esitellään ensimmäisenä, ja pelin alkupuolisko syventyy lähinnä hänen poikkeuksellisen taustansa valottamiseen.


title: Final Fantasy VI:n hahmot

text: Terra syntyi espereiden asuttamassa ja muulta maailmalta suljetussa maassa. Hän on esper-isänsä Maduinin ja ihmisäitinsä Madonnan tytär ja samalla myös ainoa laatuaan oleva puoli-esper. Imperiumin säälimättömään kasvatukseen hän joutui suunnilleen kaksivuotiaana, kun keisari Gestahl pääsi sotilaineen espereiden maahan ja ryösti niin hänet kuin osan maassa asuvista olennoista. Kefka Palazzo asetti Terran päähän orjakruunun, jonka hallitsemana Terra noudatti jokaista Imperiumin sanelemaa käskyä. Hänen huomattavat voimansa pantiin merkille, kun hän tuhosi eräässä testissä 50 magitek-haarniskoin varustettua sotilasta alle kolmessa minuutissa.


title: Final Fantasy VI:n hahmot

text: Kun Terra osallistuu Narshen kaupungissa havaitun esperin etsintään, hänen ja olennon välille muodostuu kummallinen reaktio, joka saa hänet menettämään tajunsa. Herätessään Terra on vapautunut poistetun kruununsa kontrollista, mutta hän kärsii myös pahasta muistinmenetyksestä. Imperiumia vastustavaan Returners-liikkeseen kuuluva Locke auttaa Terraa pakenemaan tämän perässä olevilta sotilailta, ja liikettä johtavan Banonin suostuttelemana Terra liittyy itsekin kapinallisiin. Kohdatessaan Narshen esperin uudestaan Terra muuttuu hehkuvaksi espermäiseksi olioksi. Hän kauhistuu muodonmuutostaan, ja kykenemättä hallitsemaan sitä hän pakenee lentämällä Narshesta ja päätyy Zozon rosvokaupunkiin. Muut Returnersin jäsenet vapauttavat Imperiumin kaappaamat esperit ja tuovat nämä Terralle magicite-kiviksi muuttuneina. Yksi espereistä on Terran isä Maduin, jonka läsnä ollessa Terra muistaa lapsena viettämänsä vuodet espereiden maassa ja saa palaa takaisin ihmishahmoonsa. Tästä lähtien Terra voi käyttää ”Morph”-erikoiskykyään, jolla hän voi väliaikaisesti muuttua esper-muotoonsa kaksinkertaistaen taikojensa voimaa.


title: Final Fantasy VI:n hahmot

text: Kefkan häiritessä magiaa säätelevien jumalien lepoa maailman mantereet hajoavat ja Returnersin jäsenet joutuvat toisistaan erilleen. Hävityksen maailmassa Terra on menettänyt halunsa taistella ja huolehtii Mobliz-kylässä asuvista lapsista. Lyötyään Retunersin kanssa kylään hyökänneen Phunbaba-hirviön Terra löytää taas taistelutahtonsa ja osallistuu ystäviensä yritykseen voittaa maailman tulevaisuutta uhkaava Kefka. Kun vihollinen on voitettu, esperit ja kaikki muu maaginen alkavat hävitä maailmasta. Magiciteksi kiteytynyt Maduin kertoo viimeisillä hetkillään tyttärelleen, että tämä voi vielä jatkaa elämäänsä ihmisenä. Luopuen taikomisen taidostaan Terra tarttuu tähän mahdollisuuteen.


title: Final Fantasy VI:n hahmot

text: Locke Cole () on itseään aarteenmetsästäjäksi kutsuva nuori mies. Huolimatta varastamisen erikoistaidostaan (”Steal”) Locke ei suhtaudu myönteisesti siihen, että häntä nimitetään varkaaksi. Liittämällä Lockelle ”Thief Glove” -esine ”Steal”-komento vaihtuu ”Captureksi”, jolla Locke voi sekä varastaa että vahingoittaa vihollista.


title: Final Fantasy VI:n hahmot

text: Locke oli rakastunut Kohlingenissa asuvaan Racheliin, jolla oli tapana osallistua Locken aarteenmetsästysretkille. Erään tehtävän aikana Rachel sai pahoja vammoja. Niiden vuoksi hän menetti muistinsa eikä enää tunnistanut Lockea. Rachelin isä syytti Lockea tyttärensä koettelemuksista ja halusi tämän lähtevän Kohlingenista. Locke totteli ohjetta, joskin vihaisena ja sydän särkyneenä. Hänen lähtönsä jälkeen Kohlingen joutui Imperiumin valtaamaksi, ja Rachel sai surmansa kaupunkiin tehdyssä hyökkäyksessä. Juuri ennen kuolemaansa hän sai muistinsa takaisin, ja viimeisenä sananaan hän lausui Locken nimen. Syyllisyyttä tunteva Locke päätti etsiä keinon herättää rakastettunsa henkiin.


title: Final Fantasy VI:n hahmot

text: Ollessaan Returnersin jäsen Locke pelastaa niin Imperiumin jahtaaman Terran kuin kuolemaan tuomitun Celeksenkin, johon hän tarinan edetessä luo romanttisen suhteen. Heidän välinsä tosin hieman kärsivät, kun Locke epäilee magitek-tutkimuslaitoksessa Celeksen tahallaan luovuttaneen hänet ja muut Returnersiin kuuluvat Imperiumille. Myöhemmin Locke yrittää pahoitella tätä väärinkäsitystä, ja vaikka heidän puhevälinsä eivät aluksi olekaan kehuttavat, pääsevät he lopulta sopuun. Maailman muutoksen jälkeen Returnersin ryhmäläiset löytävät Locken Phoenixin luolasta, jonne hän itse on mennyt hakemaan Rachelin elpymiseen tarvittavaa magicite-kiveä. Käyttäessään kristallia Racheliin hän onnistuu osittain tavoitteessaan. Kuolleista herännyt Rachel saa riittävästi elinaikaa ilmaistakseen rakkautensa Lockea kohtaan ja kiitollisuutensa tämän kanssa viettämästään onnellisesta ajasta. Kehottaen Lockea kunnioittamaan itseään ja keskittymään nykyiseen rakastettuunsa hän palauttaa henkensä takaisin Phoenix-esperille, jonka apuun Locke voi matkallaan turvautua. Pelin päätöskohtauksissa Locke auttaa rotkoon putoamaisillaan olevaa Celestä, jonka kanssa hän jakaa myös intiimin hetken Falcon-ilmalaivan kannella.


title: Final Fantasy VI:n hahmot

text: Edgar Roni Figaro () on Figaron kuningas ja Sabinin vanhempi kaksoisveli. Pintapuolisesti hän on Imperiumin liittolainen, mutta Locken välityksellä hän on yhteydessä puoltamaansa Returnersiin. Vaikka Edgar pitää itseään naistenmiehenä, eivät hänen flirttiyrityksensä kovinkaan usein saa vastakaikua. Edgarin erikoistaito on ”Tools”, jolla hän voi vahingoittaa vihollisia useiden työkalujen ja härveleiden avulla.


title: Final Fantasy VI:n hahmot

text: Kun kaksosten isä eli silloinen Figaron hallitsija kohtasi loppunsa, oli heistä jommankumman perittävä tämän valtaistuin. Kumpikaan veljeksistä ei kuitenkaan erityisemmin toivonut tätä asemaa, ja he päättivät ratkaista asian kolikkoa heittämällä; voittaja saisi valita oman tiensä. Varmistaakseen veljensä voiton Edgar käytti omaa erityistä kolikkoaan, joka oli kruuna molemmilta puolilta. Arvonnan hävinnyt Egdar vastaanotti kuninkaan arvon, kun Sabin puolestaan pakeni kodistaan voidakseen elää mahdollisimman vapaasti.


title: Final Fantasy VI:n hahmot

text: Tarinan edetessä hävityksen maailmaan Edgar on tekeytynyt erään rosvojoukon johtajaksi, joka käyttää itsestään nimeä ”Gerad” (anagrammi Edgarista). Edgar on kuullut linnassaan sattuneesta onnettomuudesta, eikä pääse sinne muuten kuin käyttämällä salakäytävää, jonka hänen alaisinaan toimivat rikolliset tuntevat. Saavuttaessaan määränpäänsä hän omaksuu taas todellisen henkilöllisyytensä.


title: Final Fantasy VI:n hahmot

text: Sabin Rene Figaro () on taistelulajeihin erikoistunut atleetti, joka isänsä kuoleman jälkeen lähti loisteliaasta kodistaan jättäen veljensä Edgarin hallitsemaan Figaron kuningaskuntaa yksin. Sabinin erityiskyky on ”Blitz”, jolla hän hyökkää kamppailulajeissa oppimillaan tekniikoilla. Blitziä käyttäessään pelaajan on painettava tiettyjä peliohjaimen näppäimiä tietyssä järjestyksessä.


title: Final Fantasy VI:n hahmot

text: Koska Sabin voittaa veljensä kolikonheitossa, hänen ei tarvitse olla maansa seuraava hallitsija. Jätettyään linnansa hän päätyy kamppailumestari Duncanin koulutukseen. Sabinin hyvän pärjäämisen vuoksi Duncanin poika Vargas luulee isänsä tekevän Sabinista seuraajansa. Tästä kateellisena hän suunnistaa Mt. Koltzin vuorille murhatakseen isänsä, mutta käy ensin Retunersin tukikohtaan pyrkivän Terran, Locken ja Edgarin kimppuun. He joutuvat heikoille Vargasta vastaan, mutta apuun rientäneen Sabinin nujertaessa Vargaksen Blitz-tekniikallaan he pelastuvat. Sabin nuhtelee oppitoveriaan murhan yrityksestä, mutta kertoo myös, että Duncan olisi valinnut Vargaksen hänen itsensä sijaan. Väitettä uskomatta Vargas poistuu paikalta samalla kun Figaron veljekset näkevät toisensa ensimmäistä kertaa kymmeneen vuoteen. Edgarin tavoin Sabin päättää avustaa Returnersia.


title: Final Fantasy VI:n hahmot

text: Celes Chere () on entinen Imperiumin kenraali, josta tuli magialle alistamisen myötä magitek-ritari. Hän on Terran lisäksi ainut hahmo, joka oppii loitsuja ilman magicite-kivien tai muiden taikoja opettavien esineiden apua. Celeksen yksilöllinen kyky on ”Runic”, jota käyttämällä hän pystyy imemään itseensä kohdistetut loitsut ja muuntamaan ne taikoihin käytettäviksi pisteisiksi.


title: Final Fantasy VI:n hahmot

text: Kenraalina Celeksen merkittävimpiä saavutuksia oli Marandan valtion valtaaminen. Hänen sotilasuransa päättyi, kun hän alkoi vastustaa Imperiumin laajenemiseen käytettyjä keinoja. Celestä syytettiin petturuudesta ja hänelle langetettiin kuolemantuomio. Teloitusta edeltäväksi ajaksi hänet teljettiin Etelä-Figaron maanalaiseen vankilaan. Kaupungissa vieraileva Locke löytää vartijoiden kiduttaman Celeksen päivää ennen tuomion täytäntöönpanoa. Päästessään Locken ansiosta vapaaksi Celes lyöttäytyy Returnersin puolelle, vaikka Imperiumia palvelleena hän joutuu jatkuvasti todistamaan uskollisuutensa kapinallisille. Hän esimerkiksi siirtää magiansa avulla toverinsa turvaan magitek-laboratoriosta näiden luultua, että hän tahallaan johdatti heidät Kefkan asettamaan ansaan. Leijuvalla mantereella Kefka ojentaa Celekselle miekan, jolla tämän on iskettävä vangittuja Returnersin jäseniä, mutta sen sijaan Celes iskee aseen hänelle antanutta henkilöä. Kefka ei kuitenkaan haavoitu kuolettavasti, ja ottaessaan vastaan Kolmen jumalan voimia Leijuva manner sortuu.


title: Final Fantasy VI:n hahmot

text: Tapahtuman jälkeen Celes vaipuu uneen vuodeksi. Sinä aikana Celekselle läheinen Cid-tutkija pitää hänestä huolta pienellä saarella, johon he molemmat ovat ajautuneet. Herätessään Celes alkaa Cidin hankkimalla lautalla etsiä kadonneita ystäviään. Hävityksen maailmassa Celes on ensimmäinen ohjattava hahmo sekä Edgarin ja Setzerin ohella yksi kolmesta pakollisesta hahmosta (muut voidaan löytää vain sivutehtävien kautta).


title: Final Fantasy VI:n hahmot

text: Shadow () on sitoutumaton palkkasoturi, joka suostuu rahan edestä työhön kuin työhön. Shadow’n apuri on hänen koiransa Interceptor, joka aika ajoin avustaa isäntäänsä taisteluissa. Omana erikoistaitonaan Shadow käyttää ”Throw”-komentoa, jolla mikä tahansa ylimääräinen ase on mahdollista heittää viholliseen.


title: Final Fantasy VI:n hahmot

text: Tasapainon maailmassa Shadow’lla voi pelata muutamaan otteeseen. Maksua vastaan hän palvelee sekä Imperiumia että Returnersia ja painuu aina lopulta omille teilleen. Leijuvalla mantereella hän kuitenkin päättää asettautua vaarattomammaksi osoittautuneen Returnersin puolelle. Mannermaan sortuessa hän yrittää pidätellä magian tasapainoa häirinnyttä Kefkaa, jotta muut liiton jäsenet pääsisivät paikalta ajoissa pois. Tultuaan Setzerin ilmalaivan kohdalle pelaajalla on mahdollisuus odottaa Shadow’ta, joka ei tule muutoin selviämään mantereen romahduksesta. Jos Shadow pelastuu, pelaaja voi liittää hänet ryhmäänsä hävityksen maailmassa.


title: Final Fantasy VI:n hahmot

text: Shadow’n nukkuessa majataloissa hän näkee unia, joissa esitetään otteita hänen henkilöhistoriastaan. Unissa käy ilmi, että Shadow oli aikoinaan varas nimeltä Clyde (), joka teki suuria ryöstöjä toverinsa Baramin kanssa. Kerran parivaljakko onnistui varastamaan miljoona giliä, mutta pakomatkalla Baram loukkaantui vakavasti. Kykenemättä enää kävelemään hän kehotti Clydea jatkamaan matkaansa ilman häntä. Virkamiesten pelossa Baram kuitenkin pyysi toveriaan ensin tappamaan hänet. Clyde ei kyennyt tähän ja jätti kumppaninsa niille sijoilleen. Turvapaikan Clyde löysi Thamasasta, jossa muuan nainen otti hänet huostaansa. Kylässä viettämänään aikana hän sai tyttären, joka monien vihjeiden perusteella on Relm. Myöhemmin Clyde kuitenkin jätti nykyisen kotinsa ja antoi (joskin vastahakoisena) koiransa seurata itseään. Mustaan ninja-asuun pukeutuneena hän alkoi käyttää itsestään nimeä Shadow. Tavattuaan Relmin vuosien mittaisen tauon jälkeen hän ei ole kuitenkaan tunnistanut tai erityisemmin huomioinut lastaan. Siitä huolimatta Shadow’n normaalisti äksy Interceptor-koira suhtautuu Relmiin lämpimämmin kuin kehenkään muuhun.


title: Final Fantasy VI:n hahmot

text: Cyan Garamonde () kuuluu Doman kuningaskunnan ritareihin. Samurain koulutuksen saaneen Cyanin erityistaito on kahdeksan eri miekkatekniikkaa käsittävä ”Sword Techniques”, josta käytetään komentoikkunassa lyhennettä ”SwdTech”.


title: Final Fantasy VI:n hahmot

text:
Kärsittyään tappion Imperiumille Doma menettää itsenäisyytensä sekä huomattavan osan asukkaistaan, joiden käyttämän veden Kefka myrkyttää. Menehtyneitten joukossa on sekä kuningas että Cyanin vaimo Elayne ja poika Owain.
Epätoivoinen Cyan hyökkää aivan yksin Doman edustalle perustettuun Imperiumin tukikohtaan. Alueen läpi matkustava Sabin tarjoaa hänelle apuaan, ja yhdessä he pääsevät pakenemaan liian suureksi osoittautuneen armeijan luota. Narsheen suuntautuvalla matkallaan he kulkevat Aavemetsän () läpi, jossa he kohtaavat Cyanin edesmenneen perheen henget. Näiden pyrkiessä tuonpuoleiseen kulkevan junan kyytiin Cyan jättää heille hyvästinsä. Imperiumia kohtaan tuntemansa vihan takia Cyan liittyy Returnersiin.


title: Final Fantasy VI:n hahmot

text: Hävityksen maailmassa Cyan palaa entiseen ryhmäänsä, kun hänet löydetään Zozon vuoristosta. Cyan on käynyt kirjeenvaihtoa erään Marandassa asuvan naisen kanssa. Rakkauskirjeissään hän on esittäytynyt naisen kadonneena rakastettuna, joka todellisuudessa on kuollut. Kirjeillään Cyan halusi tuoda lohtua niin kirjoittamalleen henkilölle kuin itselleen; vuodentakainen Doman myrkytys ahdistaa häntä yhä. Doman linnan raunioilla vieraillessaan ryhmäläiset joutuvat Cyanin unimaailmaan, jossa he tuhoavat Cyanin rauhaa häiritsevän demonin. Sen jälkeen Cyan saa taas otteen itsestään ja pääsee yli siitä syyllisyydestä ja surusta, jonka hänen lähimmäistensä kuolema on aiheuttanut.


title: Final Fantasy VI:n hahmot

text: Gau () on suurella ruohoaavikolla vaeltava susilapsi. Hän on pelin ainoa hahmo, jolla on kaksi omaa erikoistaitoa: ”Leap” ja ”Rage”. ”Leapin” ansiosta Gau voi ruohoaavikolla ollessaan loikata omasta ryhmästään vihollisten joukkoon, jolloin taistelu päättyy. Seuraavien taisteluiden aikana hän palaa takaisin seurueeseensa. Poissaolonsa aikana Gau on omaksunut kohtaamiensa vihollisten tekniikan, jota hän voi käyttää ”Rage”-komennon kautta.


title: Final Fantasy VI:n hahmot

text: Gaun äidin kuoltua synnytykseen hänen isänsä uskoi lapsen olevan demoni, ja vei tämän talonsa lähelle sijaitsevalle autiomaalle. Kun hän 13 vuoden jälkeen näkee poikansa, Gaun isä ei kuitenkaan muista saaneensa lasta. Pojan syntymähetkeäkin hän luonnehtii vain epätodelliseksi painajaiseksi, jonka hän silloin tällöin näkee. Hän silti kehuu Gauta nuorukaiseksi, josta keiden tahansa vanhempien on pakko olla ylpeitä.


title: Final Fantasy VI:n hahmot

text: Sabin ja Cyan tapaavat Gaun saapuessaan ruohoaavikolle ja saavat houkuteltua tämän ryhmäänsä kuivatulla lihanpalalla. Auttaakseen Narsheen pyrkiviä miehiä Gau opastaa nämä maan alle haudatun sukelluskypärän luo, jota käyttämällä he voivat matkustaa vedenalaisen haudan kautta määränpäähänsä. Hävityksen maailmassa Gaun voi löytää ruohoaavikolla käydyn taistelun jälkeen.


title: Final Fantasy VI:n hahmot

text: Setzer Gabbiani () on varakas mies, joka tunnetaan maailman ainoan käytössä olevan ilma-aluksen omistajana. Hän on intohimoinen uhkapelien harrastaja, mikä näkyy hänen aseinaan käyttämistä heittokorteista sekä ilmalaivasta, jonka hän on nimennyt Black Jackiksi ja jonne hän on rakennuttanut kasinon. Lisäksi Setzerin erityistaito on hedelmäpelin tavoin toimiva ”Slot”, jossa kolmeen ruutuun ilmestyvät kuviot määräävät, millaisen hyökkäyksen hän tekee.